KPDN dalam perbincangan beri insentif kepada pengusaha sedia Menu Rahmah

Pemberian insentif kepada pengusaha kedai makan dan restoran yang menyediakan hidangan Menu Rahmah kepada pelanggan sedang dalam perbincangan Kementerian Perdagangan Dalam Negeri dan Kos Sara Hidup (KPDN).
Timbalan Menteri Perdagangan Dalam Negeri dan Kos Sara Hidup Fuziah Salleh berkata bagaimanapun perkara itu masih dalam peringkat awal dan bentuk pemberian insentif belum diputuskan.
“Setakat ini kita belum umumkan insentif, tetapi perkara itu sedang dibincangkan, mungkin (contohnya) kedai mamak yang memerlukan pekerja untuk memasak, dari segi itu kita akan bantu untuk dapatkan tambahan pekerja.
“Kita belum meletakkan sebarang nilai fiskal dalam insentif itu, tetapi setakat ini, inisiatif Menu Rahmah adalah sukarela yang pengusaha dapat bersama-sama membangunkan ekosistem yang memahami masalah dihadapi rakyat dalam menangani kos sara hidup,” katanya pada sidang media selepas program Jalan-Jalan Cari Makan Menu Rahmah di Nasi Kandar KM Maju di Johor Bahru hari ini.
Beliau berkata demikian ketika diminta mengulas mengenai pemberian insentif kepada pengusaha yang menawarkan Menu Rahmah.
Fuziah berkata KPDN juga bersedia untuk berunding dan membantu pengusaha yang ingin menyediakan Menu Rahmah dari segi mendapatkan bekalan bahan mentah.
Berhubung pengusaha kedai makan dan restoran yang mengehadkan waktu penjualan Menu Rahmah, Fuziah berkata inisiatif itu disertai secara sukarela, bagaimanapun mereka diharapkan dapat menguar-uarkan waktu penjualan supaya pelanggan tidak kecewa dengan ketiadaan menu berkenaan.
Terdahulu, pemilik Nasi Kandar KM Maju Mohd Faisul Kabeebu berkata restorannya itu menyediakan dua set Menu Rahmah bernilai RM5 iaitu ikan atau ayam bersama nasi, sayur, kuah campur dan air suam.
Katanya, hidangan Menu Rahmah dijual bermula pukul 12 tengah hari hingga 3 petang setiap hari.


Jangan jadikan kami mangsa agenda politik, kata komuniti Cina Kelantan

Beberapa penduduk berbangsa Cina yang tinggal di Kelantan meluahkan rasa tidak senang hati dengan kenyataan dibuat pemimpin DAP, mengatakan mereka tidak pernah meragui kepimpinan diterajui PAS meskipun dihimpit pelbagai dakwaan oleh orang luar.
Ini susulan kenyataan pemimpin DAP Perak Nga Kor Ming bahawa negara akan menjadi semakin mundur seperti “negara Taliban” di bawah pimpinan PAS.
“Jika PAS menang, semua orang tahu, negara kita akan jadi semakin mundur,” katanya
“Kelantan 31 tahun di bawah PAS, dulu Kelantan kaya, sekarang negeri paling miskin di Malaysia.
“Malaysia, bukan Afghanistan, kita tak nak Taliban.”
Bercakap kepada MalaysiaNow, Mek Ning, 62, seorang pesara juruaudit dan kini menjalankan perniagaan perabot dan nurseri pokok bunga berkata pemimpin politik yang membuat kenyataan sedemikian seakan tidak pernah datang ke Kelantan di mana penduduk dapat hidup dan berniaga secara aman.
"Cuba dia datang sini, tengok macam mana orang Kelantan buat nego (bisnes).
"Kedai-kedai emas di tepi kedai saya ni semua laku. Masuk stok baru dua hari lepas tu habis. Negeri mana jual emas paling laku kalau bukan Kelantan.
"Mundur apa lagi? Anda tak boleh paksa semua orang terima pembangunan. Kami di sini suka kehidupan sederhana. Cukuplah.“
Menurut Mek Ning, dia sudah menetap di Kota Bharu sejak lebih tiga generasi dan tidak pernah berhasrat meninggalkan Kelantan meskipun terdapat cakap-cakap negatif terhadap negeri tersebut.
"Saya kahwin dengan orang Cina negeri Selangor. Duduk bandar. Sampai  sekarang dia pun suka duduk sini.
"Bisnes sini baik. Jual apa semua jalan," katanya.
Tambah Mek Ning lagi, dakwaan mengatakan negeri Kelantan sebagai mundur adalah satu hasutan yang lapuk.
Ini kerana, katanya, negeri itu sudah memiliki semuanya termasuk pusat beli belah, universiti, selain lokasi tumpuan pelancongan dan makanan yang unik serta murah.
"Kenapa nak jadikan Kelantan macam Kuala Lumpur, orang Kelantan pun boleh pergi sahaja ke Kuala Lumpur.
"Anak-anak saya tiga orang di sana, mengundi tetap balik Kelantan."
Sementara itu, seorang pemilik perniagaan jual beli kenderaan terpakai, Chua berkata, dia dan keluarga tidak pernah termakan hasutan "mundur dan tiada pembangunan" yang menjadi buah mulut orang dari negeri lain.
Katanya, sepanjang membesar di negeri itu dia tidak pernah merasakan kekurangan dari segala segi bahkan menerima lebih banyak manfaat yang disediakan oleh penduduk di situ.
"Saya dulu tadika Islam. Mak kerja cikgu, ayah tokey peraih buah. Saya tak pergi pengasuh. Ikut sahaja kelas mengaji petang. Duduk tunggu kawan-kawan mengaji.
"Cuba duduk negeri lain. Lepas sekolah hantar pengasuh habis dah berapa puluh riya (ringgit). Saya duduk percuma siap dapat makan lagi mak saing-saing (kawan) suap nasi."
Tambahnya lagi, dakwaan jahat mengatakan Kelantan tidak sempurna hanya menjadi modal politik untuk timbulkan rasa tidak puas hati terhadap parti yang tidak digemari oleh sesetengah pihak.
Namun pada akhirnya, kata Chua, orang Kelantan yang menjadi mangsa.
"Kita duduk tenang-tenang makan budu dengan kawan pula dituduh mundur.
"Mereka kena tahu pembangunan dan kemajuan itu lain. Kedai-kedai dan rumah yang dibina di Kelantan khususnya di Kota Bharu semuanya penuh.
"Semua ada orang beli atau sewa. Orang buat bisnes macam-macam. Di KL, berita kata lambakan tak terjual atau tak dihuni.
"Jadi, siapa yang mundur? Satu lagi tiada wayang, lebih 30 tahun dah tak ada wayang. Kami tak gila pun."
Atas sebab itu, Chua yakin dakwaan-dakwaan terhadap negeri Kelantan hanya bersifat politik untuk memanfaatkan segelintir pihak.
Harapannya supaya semua pihak berhenti menjadikan orang Kelantan sebagai mangsa terhadap agenda politik dan peribadi masing-masing.
Tambahnya, apabila seseorang sudah mengenali negeri itu, mereka juga akan memahami mengapa Kelantan tetap disenangi rakyatnya meskipun menerima banyak kritikan daripada pihak luar.
"Ya ya betul. Tak kenal maka tak cinta."


Kes harian Covid-19 menurun ke paras 5,000

Malaysia merekodkan kes baru sebanyak 5,434 menjadikan kes keseluruhan Covid-19 meningkat sebanyak 2,396,121 kes.MENYUSUL LAGI


Johor catat 9,048 kes penyakit tangan, kaki dan mulut

Sebanyak 9,048 kes penyakit tangan, kaki dan mulut (HFMD) dilaporkan di Johor sejak 1 Januari tahun ini hingga Jumaat lepas, sekali gus menjadikan negeri itu keenam tertinggi kumulatif kes berkenaan.
Pengerusi Jawatankuasa Kesihatan dan Perpaduan Ling Tian Soon berkata kebanyakan kes berlaku dalam kalangan kanak-kanak berusia bawah enam tahun iaitu 7,797 kes, diikuti tujuh hingga 12 tahun (1,087) dan bakinya lebih daripada 13 tahun.
Beliau berkata daerah Johor Bahru mencatat bilangan kes tertinggi iaitu 3,143 kes, Kluang (1,151), Tangkak (924), Batu Pahat (919), Segamat (810 kes), Kota Tinggi (735), Pontian (592), Muar (343), Kulai (304) dan Mersing (134).
"Setakat ini, terdapat dua wabak aktif HFMD dilaporkan di negeri ini iaitu di daerah Kulai dan Johor Bahru," katanya dalam kenyataan semalam.
Sementara itu, Ling berkata sebanyak 3,578 kes jangkitan saluran pernafasan dilaporkan di negeri itu hingga minggu epidemiologi (ME) ke-37/2022 dengan 73.7% kluster melibatkan institusi pendidikan.
Beliau berkata pemantauan yang dijalankan oleh Jabatan Kesihatan Negeri Johor terhadap jangkitan penyakit seperti influenza (ILI) dan jangkitan saluran pernafasan atas (URTI) mendapati situasi masih terkawal walaupun terdapat beberapa kluster melibatkan sekolah berasrama dikesan.
Kumulatif kes demam denggi pada ME ke-37/2022 pula adalah sebanyak 2,156 kes dan terdapat satu kematian akibat wabak berkenaan melibatkan seorang wanita tempatan berusia 29 tahun di daerah Muar.
"Daerah Johor Bahru mencatatkan bilangan kes tertinggi dengan 76 kes diikuti Kulai (14), Kota Tinggi, Muar dan Pontian masing-masing dua kes, manakala Tangkak dan Segamat pula masing-masing dengan satu kes. Bagaimanapun, tiada kes dilaporkan di daerah Mersing, Kluang dan Batu Pahat," tambahnya.


Pemimpin DAP gesa kerajaan tarik balik gelaran ‘Tun’ daripada Mahathir

Seorang pemimpun DAP hari ini membidas Dr Mahathir Mohamad berhubung laporan yang mengatakan beliau mengkritik institusi diraja, dan menggesa kerajaan mempertimbangkan untuk menarik balik gelaran “Tun” daripada bekas perdana menteri itu.
Ahli Parlimen Jelutong RSN Rayer juga memberi amaran bahawa Mahathir dan Pengerusi Perikatan Nasional (PN) Muhyiddin Yassin mungkin bersatu semula susulan laporan berita MalaysiaNow baru-baru ini.
"Kedua-dua mereka ini ingin menghancurkan negara kita dan tidak mahu membenarkan YAB Tambun (Anwar) untuk melaksanakan tugas untuk menjaga kebajikan rakyat," Rayer memberitahu Dewan Rakyat hari ini.
Sebelum itu, Rayer, dalam ucapannya menzahirkan ucapan terima kasih kepada Yang di-Pertuan Agong kerana mengurniakan gelaran “Tan Sri” kepada pemimpin veteran partinya Lim Kit Siang.
Beliau turut mengalu-alukan komitmen Perdana Menteri Anwar Ibrahim untuk mempertahankan kerabat diraja daripada sebarang bentuk penghinaan.
Dalam pembelaan terhadap Raja-raja Melayu, Rayer berkata Mahathir harus berhenti menghina kerabat diraja.
Rayer berkata demikian mengulas laporan bahawa negarawan itu sedang disiasat atas ucapan mengkritik institusi diraja.
"Tolonglah hentikan serangan-serangan terhadap kerabat diraja. Tolonglah hentikan penghinaan terhadap kerabat diraja.
"Saya minta... supaya polis tidak berkompromi dan mengambil tindakan terhadap Mahathir kalau beliau masih meneruskan serangan terhadap kerabat diraja.
"Saya juga minta kerajaan pertimbangkan supaya gelaran Tun beliau ditarik balik kalau beliau masih lagi meneruskan serangan-serangan ini. Kita lihat beliau telah membuat Proklamasi (Melayu) dan mungkin akan bekerjasama dengan YB Pagoh (Muhyiddin) yang telah mengkhianati beliau," tambahnya.
Jumaat lalu, peguam Mahathir, Rafique Rashid memberitahu bahawa polis dari Bukit Aman mengambil keterangan bekas perdana menteri itu dipercayai untuk membantu siasatan berkenaan Proklamasi Orang Melayu.
Rafique berkata, perkara ini menimbulkan tanda tanya apabila Mahathir dipercayai disiasat mengikut Seksyen 124B Kanun Keseksaan kerana menjalankan aktiviti yang memudaratkan demokrasi berparlimen.
Sebelum ini, Mahathir menegaskan bahawa Proklamasi Orang Melayu adalah untuk memperjuangkan dan mencari penyelesaian kepada masalah yang dihadapi kaum majoriti itu.
Malah, ia turut mendapat sambutan beberapa pemimpin dan wakil rakyat daripada PN termasuk Presiden PAS Abdul Hadi Awang.
Sementara itu, Muhyiddin berkata beliau juga bersedia untuk bekerjasama dengan Mahathir selepas bekas perdana menteri itu memberitahu MalaysiaNow beliau bersedia untuk bekerjasama semula dengan bekas sekutunya itu.
“Saya menyambut kenyataan Mahathir yang bersedia bekerjasama dengan beliau demi matlamat untuk memperjuangkan nasib orang Melayu dan Islam,” katanya.
“Sebagai seorang Muslim, saya secara peribadi bersedia untuk bekerjasama dengan semua tokoh Melayu dan Islam termasuk Mahathir demi perjuangan membela agama, bangsa dan negara.”
Mahathir, yang berundur pada 2003 selepas memimpin negara selama 22 tahun, dianugerahkan Darjah Kebesaran Seri Maharaja Mangku Negara yang membawa gelaran "Tun", gelaran eksklusif yang hanya dikhaskan untuk 25 orang pada satu-satu masa.
Pada 2018, beliau mencipta sejarah menjadi perdana menteri buat kali kedua selepas mengetuai gabungan Pakatan Harapan menamatkan lebih enam dekad pemerintahan Barisan Nasional.
Beliau meletak jawatan kurang dua tahun kemudian berikutan perbalahan dalaman di kalangan parti pemerintah.
Kekosongan jawatan perdana menteri kemudiannya diisi oleh Muhyiddin, yang mengambil alih hanya sebulan sebelum bermulanya pandemik Covid-19 pada 2020.


Vaksinasi harian catat rekod tertinggi, hampir 200,000 suntikan

Program Imunisasi Covid-19 Kebangsaan mencatat rekod vaksinasi harian tertinggi semalam, dengan pemberian 197,963 dos sekali gus menghampiri sasaran vaksinasi harian yang ditetapkan kerajaan iaitu 200,000 dos sehari.Menteri Kesihatan Dr Adham Baba menerusi perkongsian di Twitter berkata daripada jumlah itu, seramai 142,890 individu menerima dos pertama manakala 55,073 individu menerima dos kedua.Beliau berkata, seramai 1,413,039 individu telah melengkapkan dua dos vaksin Covid-19 dan seramai 3,275,194 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,688,233.Lima negeri yang mencatatkan penerima kedua-dua dos tertinggi ialah Selangor dengan 180,605 diikuti Sarawak (159,920); Johor (135,621); Perak (135,435) dan Kuala Lumpur (127,174).Sementara itu, berdasarkan perkongsian laporan harian jumlah pendaftaran kumulatif vaksin, Dr Adham berkata seramai 13,811,642 pendaftaran direkodkan semalam, dengan perkembangan nasional sebanyak 59%.Selangor menjadi negeri tertinggi yang merekodkan jumlah pendaftaran iaitu sebanyak 3,510,783 diikuti Johor (1,723,619), Sarawak (1,321,651) dan Kuala Lumpur (1,167,136).Menteri Penyelaras Program Imunisasi Covid-19 Kebangsaan Khairy Jamaluddin sebelum ini berkata, kerajaan menyasarkan lebih 200,000 orang akan menerima suntikan vaksin Covid-19 sehari bermula Julai ini, dan kemudian ditingkatkan kepada lebih 300,000 orang sehari mulai Ogos.


Sorry.


Polis nafi sebar gambar kecederaan Bella

Seorang pegawai polis memberitahu Mahkamah Sesyen di Kuala Lumpur hari ini bahawa gambar-gambar kecederaan yang dialami remaja perempuan sindrom down berusia 13 tahun dikenali sebagai Bella yang dipaparkan di laman Facebook seorang aktivis wanita, bukan dibocorkan oleh Polis Diraja Malaysia (PDRM).Juruanalisis Unit Siasatan Audio Video Makmal Forensik PDRM Mior Samsul Abd Rahman berkata beliau tidak mengetahui gambar-gambar membabitkan kecederaan remaja itu disebarkan aktivis dikenali sebagai Mona Din di dalam Facebook miliknya pada 12 Ogos 2021 diperoleh daripada sumber mana.Disoal peguam Asiah Abd Jalil yang mewakili pengasas Rumah Bonda Siti Bainun Ahd Razali bahawa gambar-gambar itu dibocorkan oleh Mona Din bersumberkan daripada telefon bimbit yang ada pada milikan pihak polis, saksi itu menjawab: Itu saya tidak tahu.Asiah: Saya cadangkan ketika inspektor membuat analisis pada kandungan telefon bimbit dan menyiapkan laporan pada 9 Ogos 2021, telefon bimbit itu berada di tangan pihak polis sepanjang masa, setuju?Mior Samsul: Ya, sepanjang masa telefon bimbit itu berada di tangan saya.Saksi pendakwaan ke-10 itu menolak cadangan peguam bahawa ada pegawai lain selain dirinya yang mengendalikan telefon bimbit tersebut dan membocorkan gambar-gambar itu kepada orang awam.Terdahulu, Mior Samsul berkata semua barang kes dianalisis mengikut prosedur ditetapkan serta peralatan yang digunakan untuk menganalisis berada dalam keadaan baik.Mior Samsul dalam pernyataan saksinya sebelum ini berkata pada 22 Julai 2021, beliau menerima permohonan analisis berkaitan kes itu dan menerima barang kes iaitu sebuah telefon bimbit jenama iPhone bersama satu kad sim Maxis yang dihantar oleh Suhaili Mahad.Menurut Mior Samsul permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.Dia dituduh melakukan perbuatan itu di sebuah kondominium di Wangsa Maju di Kuala Lumpur antara Februari dan Jun 2021.Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.Perbicaraan di hadapan Hakim Izralizam Sanusi bersambung.


Zahid mahu istana tangguh penyerahan nama bentuk kerajaan baru

Pengerusi Barisan Nasional (BN) Ahmad Zahid Hamidi sekali lagi mengingatkan ahli Parlimen BN bahawa mereka melanggar aku janji yang ditandatangani gabungan itu jika mereka tidak mengikut keputusan pucuk pimpinan mengenai siapa yang akan menjadi perdana menteri.
Zahid berkata BN masih belum mengadakan sebarang rundingan dengan mana-mana gabungan, dan memerlukan lebih banyak masa sebelum mereka boleh mengemukakan akuan berkanun kepada speaker Dewan Rakyat seperti yang diarahkan oleh Istana Negara semalam.
"Mana-mana individu yang menandatangani dokumen atau akuan bersumpah untuk menamakan sesiapa sahaja sebagai calon perdana menteri adalah melanggar ketetapan parti serta akuan bersumpah yang ditandatangani setiap calon BN sebelum ini dan perkara tersebut tidak sah.”
Kenyataan Zahid dibuat ketika beliau dan beberapa pemimpin BN dipercayai memulakan rundingan dengan pemimpin Pakatan Harapan, di mana kesemua mereka berkumpul di Hotel Seri Pacific bersebelahan ibu pejabat Umno di Kuala Lumpur.
Semalam, Zahid menafikan ahli parlimen BN bersetuju untuk bergabung dengan GPS dan GRS bagi menyokong Pengerusi Perikatan Nasional Muhyiddin Yassin sebagai perdana menteri, memberikan amaran keras kepada mereka bahawa hanya beliau yang mempunyai mandat untuk memutuskan siapa calon perdana menteri yang akan disokong ahli Parlimen BN.
Ia juga adalah susulan pengumuman Gabungan Parti Sarawak (GPS) dan Gerakan Rakya Sabah (GRS) bahawa kesemua ahli Parlimen mereka akan menyokong Muhyiddin.
Zahid juga kini berdepan tekanan hebat daripada pemimpin Umno dan Barisan Nasional supaya beliau meletakkan jawatan selepas kalah teruk kepada PN dalam pilihan raya umum Sabtu lalu.
Ia juga adalah susulan laporan Utusan Malaysia yang mengatakan majoriti ahli Parlimen BN menentang Zahid dan sudah menandatangani akuan bersumpah menyokong Muhyiddin.
Dapatkan berita terkini yang kami bawakan menjelang waktu akhir ditetapkan Istana Negara di sini.


Puteri Umno bimbang pergolakan politik dalam pimpinan jejaskan parti

Puteri Umno hari ini menyatakan kebimbangan melihat situasi politik dalam kalangan pucuk pimpinan parti Melayu itu dalam ucapan penggulungan Perhimpunan Agung Umno hari ini.Bagi Naib Puteri Umno, Nurul Amal Mohd Fauzi apa yang berlaku dalam kalangan barisan tertinggi sedikit sebanyak akan merencatkan strategi yang sudah disusun untuk menghadapi Pilihan Raya Umum ke-15 (PRU15) nanti.“Ayahanda-ayahanda, anakanda pening melihat gelagat ayahda-ayahda semua. Anakanda mohon ayahanda menjadi pemimpin yang kami sayangi dan carilah jalan untuk bersama kerana parti kita memerlukan kekuatan.“Kita mesti ingat segala tindak tanduk diperhatikan rakyat termasuk orang muda terutamanya orang Melayu yang tentukan jatuh bangun kita,” katanya ketika menggulung perbahasan Puteri Umno hari ini.Menurutnya lagi, jika pergolakan dalaman Umno tidak ditangani dengan segera, maka tidak mustahil dalam PRU15 depan, Umno akan tewas sekali lagi.“Kestabilan parti kita kestabilan yang bertunjangkan kesatuan sesama kita.“Hanya keputusan yang bergerak teratur dalam mencapai matlamat yang paling penting kestabilan yang dapat menyakinkan rakyat kepada Umno.”Dalam pada itu, beliau turut memberi bayangan supaya Umno tidak menolak sebarang kerjasama dengan mana-mana parti jika ia dapat memberi manfaat kepada rakyat.“Kita ada masa untuk buat pertimbangan justeru buatlah keputusan sebagai parti induk dalam negara.“Bincanglah baik-baik dengan pihak yang ikhlas mahu berkongsi matlamat dengan Umno asalkan mereka bukan musuh ketat kita sejajar dengan MT.“Pendek kata barisan Umno perlu kembali bersarang dalam hati rakyat Malaysia,” katanya.Nurul juga berpendapat semua menteri Umno yang berada dalam Kabinet Muhyiddin Yassin perlu teruskan perjuangan tanpa melupakan mereka yang berada di bawah.“Kepada menteri-menteri Umno dalam kerajaan PN teruskan menjadi yang terbaik untuk rakyat kerana anda lah yang terbaik, perlu terus jadi yang terbaik.“Dan tengoklah kami dibawah kadang-kadang kami ini kurang kasih sayang, menyebabkan kami beremosi.”


Amanah selar pemimpin DAP berhubung Kabinet

Seorang pemimpin Amanah membidas Timbalan Ketua Menteri Pulau Pinang P Ramasamy berhubung kritikannya bahawa barisan Kabinet yang diumumkan oleh Anwar Ibrahim hanya mempunyai seorang menteri daripada etnik India.
Dalam kenyataannya hari ini, Timbalan Ketua Pemuda Amanah Razak Ridzuan berkata Ramasamy harus berjiwa besar dan perlu mencontohi pimpinan DAP yang sanggup berkorban demi kestabilan politik dan negara.
Razak juga menasihatkan Ramasamy tidak membuat kritikan secara terbuka, mengatakan situasi politik semasa tidak pernah berlaku sebelum ini dan memerlukan setiap gabungan yang membentuk kerajaan mengenepikan kepentingan mereka sendiri.
“Ramasamy juga harus belajar dari pengalaman 22 bulan kerajaan Pakatan Harapan (PH), yang pimpinannya kerap kali dilihat berbeza pandangan di ruang terbuka, sehingga diambil kesempatan oleh musuh politik,” kata Razak.
Sementara itu, Ramasamy tetap mempertahankan pandangannya selepas menjadi sasaran penyokong PH yang mengecam kritikan beliau itu.
Dalam sebuah hantaran Facebook, Ramasamy berkata gesaannya supaya seorang lagi menteri daripada masyarakat India dilantik adalah seruan bagi "pengiktirafan dan penghormatan" kepada masyarakat itu.
Katanya, beliau tidak bercakap dari sudut nasionalisme etnik, sebaliknya dari sudut pandang mengiktiraf hak asasi etnik dan budaya masyarakat India.
“Jawatan tambahan itu secara asasnya bukan mengubah status pembangunan dalam masyarakat itu,” katanya.
"Ia hanyalah satu langkah kecil menuju ke arah yang betul dengan mengatakan bahawa kerajaan perpaduan ketika ini memberi perhatian kepada sebilangan kecil etnik yang tidak berkuasa di negara ini."


Pesakit sembuh kekal melebihi kes baru Covid-19

Sebanyak 2,461 kes baru Covid-19 dikesan hari ini, menjadikan angka keseluruhan penularan dalam negara berjumlah 280,272, kata Ketua Pengarah Kesihatan Dr Noor Hisham Abdullah.Katanya, sebanyak 4,782 pesakit pulih dan dibenarkan pulang, menjadikan jumlah keseluruhan angka sembuh 244,753 kes.“Selangor kekal mencatatkan kes harian tertinggi iaitu sebanyak 1,001 kes diikuti Kelantan (257), Johor (233), Kuala Lumpur (230) dan Sarawak (134),” katanya dalam satu kenyataan.Katanya, kes aktif dengan kebolehjangkitan pula berjumlah 34,468.“Daripada jumlah itu 207 pesakit di tempatkan di Unit Rawatan Rapi termasuk 91 memerlukan bantuan alat pernafasan,” katanya.Noor Hisham memaklumkan terdapat lapan lagi kematian, menjadikan jumlah mangsa yang maut meningkat kepada 1,051 orang.Katanya terdapat 10 lagi kluster baru dikesan membabitkan:Kluster Jalan Tanjung Enam di Johor (tempat kerja).Kluster Jalan Wawasan 14 di Johor (tempat kerja).Kluster Batu Dua Setengah di Johor (tempat kerja).Kluster Jalan Lapangan Terbang di Johor (tempat kerja).Kluster Perdana Tiga di Selangor (tempat kerja).Kluster Jalan Perusahaan Satu di Selangor (tempat kerja).Kluster Batu Sebelas di Perak (tempat kerja).Kluster Jalan Pelabuhan di Perak (tempat kerja).Kluster Jalan Pasar di Sabah (tempat kerja).Kluster Tapak Bina Kasia di Negeri Sembilan (tempat kerja).


Bekas ketua hakim ingatkan Agong tertakluk dengan nasihat peguam negara walau ‘tidak popular’

Bekas ketua hakim negara Abdul Hamid Mohamad mengingatkan Yang di-Pertuan Agong sebarang tindakan yang bertentangan dengan nasihat peguam negara boleh menyebabkan berdepan dengan cabaran undang-undang yang menyebabkan keputusan boleh dibatalkan di mahkamah sambil menambah beliau perlu mengikut nasihat kerajaan walaupun ia adalah satu perkara “yang tidak popular” dan dikritik oleh ahli politik.“Jika Yang di-Pertuan Agong membelakangkan nasihat peguam negara, dan sekiranya berlaku cabaran terhadap sesuatu keputusan atau tindakan Yang di-Pertuan Agong di mahkamah, peguam negara sukar untuk mengambil tanggungjawab pembelaan,” katanya sambil memetik artikel 145 (2) Perlembagaan Persekutuan.Bekas ketua hakim nagara Abdul Hamid Mohamad.Pandangan beliau itu terkandung dalam sebuah kenyataan bersama pensyarah kanan undang-undang yang juga Penyandang Kursi Institusi Raja-Raja Melayu Shamrahayu Abdul Aziz bagi memberikan respons kepada gesaan terbaru daripada Raja-Raja Melayu selain beberapa cadangan ahli politik yang menggesa Putrajaya bersidang semula dan menamatkan perintah darurat dilaksanakan ketika ini.“Kami berpendapat orang-orang lain yang memberi nasihat kepada Yang di-Pertuan Agong, sekiranya ada, sukar untuk dijamin locus standi bagi mencelah atau membela dalam sesuatu prosiding di mahkamah.”Mereka turut memberi amaran mengenai sebilangan pihak yang tidak berpuas hati dengan tindakan kerajaan cuba melibatkan istana bagi melakukan apa yang mereka mahu walaupun jelas ia di luar bidang kuasa Yang di-Pertuan Agong dan Raja-Raja Melayu.“Yang di-Pertuan Agong dan Raja-Raja Melayu perlu waspada supaya institusi beraja tidak termasuk perangkap mereka. Yang di-Pertuan Agong dan Raja-Raja Melayu yang bijaksana perlu senantiasa waspada bahawa baginda adalah Raja Berperlembagaan di mana amanah yang baginda galas adalah diperuntukkan oleh Perlembagaan. Baginda semua juga tertakluk kepada kedaulatan undang-undang dan perlu patuh kepada peruntukan-peruntukan Perlembagaan.”Mereka berkata kerajaan bertanggungjawab sepenuhnya bagi setiap keputusan yang diambil oleh Agong berdasarkan nasihat peguam negara, perdana menteri dan Kabinet walaupun ia mungkin tidak disukai parti-parti politik daripada kedua-dua pihak, NGO dan orang ramai.“Remedy mereka adalah di peti undi. Mereka boleh mengkritik kerajaan dan parti memerintah sekuat-kuatnya, tetapi bukan mengkritik Yang di-Pertuan Agong kerana bertindak atas nasihat perdana menteri atau Kabinet atau peguam negara. Itulah sistem raja berperlembagaan dan demokrasi berparlimen yang diamalkan.”Pensyarah kanan undang-undang Shamrahayu Abdul Aziz.Hamid bersara daripada jawatan ketua hakim negara pada 2008 selepas 50 tahun berkhidmat dalam bidang kehakiman negara.Antara kes yang beliau ketuai adalah kes rayuan ketua pembangkang Anwar Ibrahim bagi sabitan kes liwat, di mana Hamid yang mengetuai Mahkamah Perekutuan ketika itu membebaskan beliau pada 2004, selain turut bertanggungjawab dalam kes saman bank yang menyaksikan Agong diarahkan membayar sebanyak RM3.2 juta.Dalam kenyataan yang sama, Hamid berkata Agong perlu menerima nasihat perdana menteri, kabinet dan peguam negara dalam urusan rasmi walaupun mungkin “nasihat itu tidak disenangi oleh Baginda”.“Tetapi selagi ia bukan mengenai perkara yang Baginda mempunyai budi bicara, Baginda kenalah menerimanya dengan mengambil kira peranan baginda untuk mendapatkan maklumat secukupnya sebagaimana dibenarkan dalam Perkara 40(1) Perlembagaan,” katanya.Dalam kenyataan itu juga, Hamid dan Shamrahayu turut menolak cadangan Dr Mahathir Mohamad yang mahu kerajaan menubuhkan majlis khas operasi negara yang melapor operasinya kepada Agong, selain gesaan ahli Parlimen Gua Musang Tengku Razaleigh yang menggesa Raja-Raja Melayu melantik perdana menteri baru.Mahathir mencadangkan sebuah jawatankuasa yang mirip dengan Majlis Gerakan Negara yang ditubuhkan pada 1969 susulan rusuhan kaum yang berlaku dalam negara.Hamid mengingatkan Mageran yang ditubuhkan itu adalah ketika negara tidak memiliki kerajaan selepas pilihan raya pada tahun itu di samping turut berkata melaporkan operasi kepada Agong juga tidak dapat dipertahankan kerana kerajaan yang memiliki sumber dananya yang mutlak.“Katakanlah, kerajaan, menuruti nasihat peguam negara bahawa penubuhan Mageran itu tidak sah, dan oleh itu, adalah salah bagi kerajaan memberi dana untuk membiayai aktiviti Mageran dan, oleh itu, kerajaan enggan memberi dana kepada Mageran, bagaimana Mageran akan berfungsi?”Hamid turut menolak gesaan supaya Raja Melayu melantik perdana menteri yang baru, mengatakan bukan sahaja Dewan Rakyat yang menentukannya tidak bersidang ketika ini, ia juga tidak termaktub dalam peruntukan kuasa mereka dalam Perlembagaan.“Kami katakan Majlis Raja-Raja tidak mempunyai kuasa untuk berbuat demikian. Tugas dan bidang kuasa MRR ditetapkan oleh Perlembagaan, Perkara 38, Jadual Ketiga dan Jadual Kelima Perlembagaan.Dalam pada itu, Hamid dan Shamrahayu menolak untuk memberikan ulasan berkenaan dua kenyataan berasingan oleh Agong dan Raja-Raja Melayu yang menggesa Parliament bersidang semula dan menamatkan perintah darurat, mengatakan ia adalah pendapat dan pandangan Raja-Raja.Mereka berkata sebarang keputusan Agong mestilah sejajar dengan undang-undang dan Perlmebagaan bukan sekadar melihat kepada keselesaan penerimaan parti politik.“Adalah menjadi tanggungjawab parti yang memerintah untuk menangani aspek politik kepartian.”


Di pesisir Selat Tebrau, Orang Asli mahu calon peduli kebajikan, pulih ekonomi

Di pesisir Selat Tebrau, penduduk Orang Asli masih belum bersua dengan calon-calon bertanding meskipun sudah masuk seminggu tempoh berkempen bagi Pilihan Raya Negeri (PRN) Johor.Berada di bawah Dewan Undangan Negeri (DUN) Perling, penduduk Orang Asli laut suku kaum Seletar di Kampung Sungai Temun berkata pihaknya hanya akan memberi perhatian kepada calon-calon yang benar-benar menawarkan kebajikan tertinggi kepada mereka.Terutama sekali, calon yang berupaya membantu memulihkan aliran ekonomi mereka yang terjejas teruk akibat perintah kawalan pergerakan (PKP) bagi mengelakkan penularan jangkitan Covid-19.Tinjauan MalaysiaNow ke kampung tersebut mendapati aktiviti perniagaan komuniti itu sangat perlahan dengan keadaan pelanggan dan pengunjung yang lengang.Kampung tersebut terkenal dengan hidangan makanan laut segar hasil tangkapan para nelayan.Orang Asli Seletar bergotong-royong membaiki sebuah jambatan kayu di rumah mereka di Kampung Sungai Temun, Johor Bahru.Juga, perkhidmatan sewaan bot dan rakit untuk pemancing tegar untuk memancing di laut.Seorang penduduk setempat ketika ditemui berkata, pendapatannya hasil sewaan bot merosot teruk sejak dua tahun lalu.“Sebelum ini, RM200 sehari boleh dapat. Kadang-kadang lebih pada waktu hujung minggu kerana pemancing menyewa sampai subuh hari,” katanya kepada MalaysiaNow.“Sekarang, nak dapat RM100 pun susah,” kata Liza yang juga isteri kepada ketua nelayan di kampung berkenaan.Tambahnya, disebabkan kehadiran pelanggan yang berkurangan dia terpaksa memberhentikan pekerja-pekerjanya yang sebelum ini ditugaskan menyelenggara bot dan rakit berbumbung miliknya.Menurut Liza, komuniti Orang Asli laut di sepanjang Selat Tebrau merupakan komuniti kedua terbesar selepas suku kaum Temiar.Ini melibatkan penduduk di pesisir pantai di Masai, Ulu Tiram dan Pasir Gudang.MalaysiaNow dimaklumkan, seramai lebih 200 pengundi di kampung Sungai Temun yang terdiri daripada 90 keluarga.Masalah tambak lautKata Liza, beliau sudah menetap di kampung tersebut selama tiga generasi dan ambil maklum dengan segala jenis isu dan permasalahan penduduk di situ.Setakat ini, kegusaran mereka tertumpu kepada projek penambakan laut oleh pemaju sejak sembilan tahun yang lalu dikatakan untuk mendirikan pusat peranginan di tepi pantai.Namun, permasalahan itu sudah di bawa ke mahkamah dan beberapa memorandum sudah pun diserahkan kepada pemaju untuk dirunding.Kanak-kanak Orang Asli Seletar bermain di sebuah tasik kecil di Kampung Sungai Temun, Johor.Sejak projek tambak laut berjalan, penduduk di sini yang menjalankan aktiviti tangkapan hasil laut mendapati ekosistem laut terganggu apabila hasil menurun secara drastik.Sebelumnya, banyak jenis ikan dapat ditangkap seperti kerapu, gelama dan ikan duri.Kini, hanya sekadar, mencuba nasib.“Ada hari, adalah kak. Kalau tidak, susah juga kami ni.“Dulu, ketam sahaja boleh dapat gred A, B dan C berpuluh kilo sehari. Sekarang, tiga hari nak dapat sekotak ketam pun susah,” katanya.Sementara itu, Tok Batin kampung berkenaan, Salem berkata, dia hanya menyakinkan penduduk untuk memilih calon yang benar-benar boleh membantu komunitinya dan berani mempertahankan kampung tersebut daripada ancaman luar seperti pemaju projek-projek pembangunan.DUN Perling menyaksikan pertembungan tiga penjuru menyaksikan bekas timbalan menteri pertahanan Liew Chin Tong (Pakatan Harapan), Tan Hiang Kee (Barisan Nasional) dan Koo Shiaw Lee (Perikatan Nasional).Lebih 2.57 juta pengundi PRN Johor dijangka membuang undi pada 12 Mac ini.


Mulakan di pedalaman bukan pejabat menteri, warga net selar Zaliha isu kemiskinan haid

Inisiatif Kementerian Kesihatan Malaysia (KKM) menyediakan tuala wanita percuma di pejabat menteri  mencetuskan polemik, menyebabkan pengguna media sosial menyelar tindakan itu sebagai tidak memahami objektif kemiskinan haid.
Semalam, Menteri Kesihatan Dr Zaliha Mustafa mengumumkan inisiatif tersebut sebagai langkah pertama bagi menangani isu berkenaan.
Bagaimanapun, rata-rata pengguna maya mengatakan Zaliha berbuat demikian sebagai "menghina" kemiskinan haid kerana memberi bantuan tuala wanita kepada yang mampu dari segi kewangan tambahan lagi golongan bekerja di kementerian kerajaan.
"Dengar kata tandas wanita pejabat menteri kesihatan akan dapat bekalan tuala wanita percuma.
"Tahniahlah ramai orang miskin di pejabat menteri rupanya," tulis pengguna Ab Jalil Backer di Facebook.
"Kerja Putrajaya ni orang-orang susah sebenarnya," tulis Arwish di Facebook Astro Awani.
"Jangan marah. Mereka tak mampu.
“Dah lama mereka tak dapat bonus. Korang apa tahu," tulis Khatijah Mat Som di Twitter.
Sementara itu seorang doktor perubatan dengan 49,000 pengikut di Facebook turut menegur tindakan Zaliha mengatakan pemberian tuala wanita kepada petugas pejabat menteri tidak perlu dihebahkan kepada umum.
Kata Dr Arisman, pengumuman itu bukannya yang dinanti-nantikan oleh masyarakat khusunya petugas kesihatan selepas pelantikan Zaliha sebagai menteri di KKM.
"Tetapi alangkah bagusnya jika program pemberian tuala wanita percuma ini diberikan kepada kawasan-kawasan pedalaman dan kawasan-kawasan dengan jumlah miskin bandar yang tertinggi.
"Mulakan dari situ dahulu," tulisnya.
Kemiskinan haid merujuk kepada situasi apabila orang perempuan atau keluarga tidak mampu memiliki tuala wanita disebabkan kekangan kewangan.
Sewaktu pandemik, kemiskinan haid terus melanda kelompok miskin bandar mengakibatkan isu itu menjadi semakin meruncing dan membimbangkan.
Ketika itu, ramai pihak memohon bantuan produk sanitasi untuk golongan wanita di tempat tinggal masing-masing yang menjadi petanda golongan miskin bandar tidak memiliki benda asas untuk pengurusan dan kebersihan diri.
Satu gerakan advokasi kemiskinan haid di Malaysia yang menggabungkan badan bukan kerajaan dan penyelidik dikenali Peduli Merah memberitahu usaha yang dijalankan oleh Zaliha sukar mencapai objektif membasmi kemiskinan itu.
Ini kerana kumpulan yang menerima manfaat daripada inisiatif tersebut bukannya dari kumpulan sasaran dan memerlukan keutamaan.
Jurucakap Peduli Merah, Nursyuhaidah A Razak berkata KKM sepatutnya meletakkan tuala wanita percuma di klinik kesihatan, hospital di kawasan luar bandar dan pedalaman di mana data menunjukkan mereka yang paling memerlukan bantuan tersebut.
"Selain itu, KKM perlu fokus akses rawatan kesihatan haid. Sediakan saringan kesihatan reproduktif untuk miskin bandar dan miskin tegar, bersama dengan kementerian pendidikan dan kemeterian wanita.
"Pantau juga isu kemiskinan haid di sekolah dan pastikan setiap golongan dapat akses pendidikan haid yang tepat. Kaji bersama Kementerian Sumber Manusia berkenaan cuti haid.
"KKM juga perlu ambil kira aspek kesihatan mental bagi individu yang mengalami kemiskinan haid kerana masih belum ada kajian yang berfokuskan kepada perkara ini," katanya kepada MalaysiaNow.
Katanya lagi, Peduli Merah sudah menghantar 11 tuntutan Haid Setara melalui emel kepada KKM, Kementerian Pendidikan (KPM) dan Kementerian Pembangunan Wanita, Keluarga dan Masyarakat (KPWKM) minggu lalu.
Antara tuntutan yang disenaraikan adalah menubuhkan jawatankuasa Haid Setara, pelaksanaan bantuan secara telus tanpa diskriminasi dan memperkenalkan cuti haid untuk pekerja wanita.
Sementara itu, kata Nursyuhaidah, terdapat satu lagi masalah kritikal dalam kemiskinan haid yang wajar diberikan penyelesaian segera oleh KKM bersama kementerian-kementerian yang berkaitan.
Ini melibatkan kebersihan dan produk sanitasi di pusat-pusat tahanan yang menamatkan buruh asing.
Katanya, terdapat laporan yang menyatakan kebanyakan buruh wanita Indonesia yang ditahan dalam pusat tahanan di Malaysia tidak mendapat akses air yang bersih dan rawatan kesihatan asas.
"Malah, tiada tuala wanita pun disediakan.
"Ini kumpulan sasaran yang diremehkan dan tak diambil berat oleh kementerian.
"Jadi kali ini sesuai dgn agenda reformasi KPWKM , KKM dan KDN boleh kerja dan berikan migran hak yang selayaknya dan bermaruah."


Lebih 1,100 cedera akibat gempa bumi di Iran

Lebih 1,100 orang cedera akibat gempa bumi berukuran 5.4 pada skala Richter melanda wilayah Azerbaijan Barat di Iran pada pagi Rabu.
Bercakap kepada televisyen negara Iran, jurucakap Kementerian Kesihatan Mojtaba Khaledi berkata 1,127 orang cedera dalam gempa bumi itu, lapor Agensi Anadolu.
Gempa bumi kuat itu menggegarkan bandar Khoy, yang terletak 807 kilometer (501 batu) barat laut ibu negara Tehran.
Menurut Pusat Seismologi Iran di Universiti Tehran, gempa berlaku pada 3.51 pagi waktu tempatan (8.30 pagi waktu Malaysia) pada kedalaman 10 kilometer diikuti lebih 30 gegaran sederhana.
Khaledi berkata kebanyakan mangsa yang cedera dimasukkan ke hospital tempatan di wilayah itu.
Iran terletak di zon aktif secara seismik dan mengalami banyak bencana gempa bumi dalam beberapa tahun lalu.
Gempa bumi 6.7 pada skala Richter yang disifatkan paling dahsyat pernah melanda negara itu pada 2013 menyaksikan sekurang-kurangnya 34,000 orang maut di bandar Bam di wilayah Kerman.
Kejadian itu berlaku seminggu selepas gempa bumi bermagnitud 5.6 melanda wilayah yang sama, namun tiada kemalangan jiwa atau kerosakan besar dilaporkan ketika itu.


Perhimpunan upacara pengebumian cetus kluster baru di Sarawak

Perhimpunan penduduk daripada beberapa buah rumah panjang dalam satu upacara pengebumian di Sri Aman telah mencetuskan satu lagi kluster baru Covid-19, kluster Gran Stumbin yang diisytiharkan di Sarawak semalam.Jawatankuasa Pengurusan Bencana Negeri (JPBN) Sarawak dalam kenyataannya berkata sebanyak 82 kes positif penyakit itu dikesan dari kluster berkenaan yang merupakan antara tiga kluster baru yang diisytiharkan Jabatan Kesihatan negeri itu.“(Sebanyak) 124 kes didapati negatif dan 414 kes lagi masih menunggu keputusan makmal. Kesemua kes positif Covid-19 ini telah dimasukkan ke Hospital Umum Sarawak, Hospital Sri Aman dan PKRC Sri Aman bagi tujuan pengasingan dan rawatan lanjut,” menurut kenyataan itu.Dua lagi kluster baru yang diumumkan berlaku di daerah Bintulu yang melibatkan kluster Jalan Bintulu-Tatau yang 24 kes positif dikesan dan kluster Jalan Tanjung Kidurong 3, mencatatkan 33 kes positif setakat ini.Sehingga kini, 88 kluster masih aktif di negeri ini dengan 10 daripadanya merekodkan 40 kes baru.Jumlah keseluruhan kes Covid-19 di negeri ini meningkat kepada 57,475 berikutan 570 kes baru yang dilaporkan sementara angka korban meningkat kepada 364 orang setelah enam kematian baharu dicatatkan.


Anwar ulangi ejekan 'ketua PAS bodoh' dalam ceramah di Gombak

Meskipun sudah menghantar surat tuntutan kepada Pengerusi PAS Perak Razman Zakaria, Anwar Ibrahim meneruskan serangannya dalam ceramah "grand finale" Pakatan Harapan (PH) bagi Pilihan Raya Umum ke-15 (PRU15) di Gombak malam tadi.
Presiden PKR itu mengggunakan ceramah itu untuk mengulang ejekan "ketua PAS bodoh" yang disambut oleh penyokong Pakatan Harapan (PH) dengan penuh semangat.
"Jangan sesekali hilang kemanusiaan. Kamu kasih kepada yang di bumi nescaya di langit akan curahkan kasih sayang.
"Nak dengar PAS cakap macam ini? Ketua PAS Perak akan cakap macam ini? Sebab apa? Ketua PAS Perak bodoh," katanya.
Anwar pada 8 November menghantar surat tuntutan kepada Razman yang juga bekas ahli Dewan Undangan Negeri Semanggol.
Surat itu memberi tempoh tujuh hari untuk menjawab dan membayar Anwar RM5 juta kerana merosakkan reputasinya.
Razman sebelum ini mendakwa Anwar mempromosikan LGBT, membenarkan perkahwinan sejenis dan menyokong komunis.
Sebelum ini, MalaysiaNow melaporkan Anwar lebih berminat menyelar musuh-musuh politiknya dalam satu kempen di Bagan Datuk, namun tidak menyebut mengenai kes presiden Umno, Ahmad Zahid Hamidi.
Anwar turut mengulang kritikan terhadap Perikatan Nasional (PN) terutama PAS.
Dalam pada itu, beliau berkata sengaja memilih Gombak sebagai lokasi "grand finale" kempen gabungan itu untuk menjatuhkan penyandang, Mohamed Azmin Ali yang juga menteri kanan perdagangan antarabangsa dan industri.
"Saya memang pilih untuk datang ke Gombak, untuk ajar pengkhianat ditendang di Gombak," katanya.
Azmin berdepan saingan lima penjuru di Gombak pada 19 November ini.


Selamat tinggal Klian Pauh

Pagi itu setelah sarapan Lee Keong dan aku mengucapkan selamat tinggal kepada Mister Tay.“Sir, thank you sir. We meet again.” Satu janji amat mudah dilafaz tetapi bukan senang untuk dikotakan.Kami meninggalkan Taiping daerah yang paling basah di Malaysia.Manakala Lee Keong dan aku datang dari Jelebu, daerah paling kering di Malaysia.Mister Tay anak Taiping, guru kelas dan juga guru Ilmu Alam memberi kami peluang untuk merasai nikmat kota damai Taiping.Muzium yang dilawati cukup memberikan kesan pada aku.Kalau tidak ke muzium aku tidak akan tahu Klian Pauh adalah nama asal Taiping.Kalau tidak ke muzium aku tidak akan melihat gambar Long Jaafar dan gambar-gambar lombong bijih.Juga gambar samseng Ghee Hin dan Hai San.Pergaduhan dua kumpulan samseng Cina ini membawa huru hara.Pergaduhan ini mengganggu ekonomi bijih. Lalu langkah damai diambil.Dua kumpulan samseng dipertemukan untuk menjalin silatulrahim.Langkah mendamaikan kedua-dua kumpulan ini berjaya.Untuk mengingati perjanjian damai antara dua kumpulan samseng ini nama pekan Klian Pauh diganti dengan Tai-ping, bahasa Cina membawa erti damai.Taiping menjadi kota damai hingga ke hari ini.Taiping menjadi tanda sejarah tentang pengorbanan Melayu untuk mencari damai.Kami menapak keluar menuju ke simpang. Di tepi jalan kami menunggu kereta untuk ke Pulau Pinang.Lama juga kami berdiri di tepi jalan.Sebuah kereta berwarna hitam berhenti di hadapan kami. Kami berkejar ke hadapan. Pemandunya Abang India.“Ke mana?” Pemandu bertanya.Belum sempat menjawab aku sudah membuka pintu.“Pulau Pinang.” Lee Keong menjawab.Dalam kereta kami bersembang dan berkenalan.Abang Raju umur 30-an dalam perjalanan dari Kuala Kangsar ke Sungai Petani kerana urusan keluarga.“I’m a clerk … PWD clerk in Sungai Petani.” Raju menerangkan.Aku tidak akan lupa nama Raju ini dan kerjanya di PWD.Ini kerana ada sosok bernama Raju di Kuala Klawang yang juga bekerja di PWD.Raju di Kuala Klawang bukan pegawai tapi buruh PWD.Raju Kuala Klawang pemain dalam pasukan bola PWD Jelebu.“Nanti stop dekat jeti, I continue to Sungai Petani.” Raju memberi penerangan.Tiga sosok dalam kereta. Pemandu lelaki India manakala penumpang seorang budak Cina dan seorang budak Melayu dalam perjalanan ke utara.Kami meluncur dalam kawasan sawah padi yang agak luas.Aku belum pernah melihat sawah padi seluas ini.Mata aku terbuka. Baru aku faham makna seluas mata memandang.Di Jelebu walau ada sawah padi tetapi tidak seluas mata memandang.Sawah padi di Jelebu di lembah tepian sungai antara dua kawasan bukit.Tidak terhampar luas hingga tidak ada penghujung.“Jelebu ada padi?” Raju bertanya.“Ada…tapi tak banyak.” Aku memberi penerangan.Dalam lautan sawah padi ini aku ternampak pulau-pulau kecil dengan sebuah rumah Melayu yang dipagari pokok kelapa dan pokok buah-buahan.Aku budak kampung dari Jelebu merasa takjub kerana pertama kali aku melihat alam seindah ini.Lautan sawah padi dengan pulau-pulau penuh dengan lambaian batang kelapa.Lalu aku terfikir alangkah indahnya kalau rumah aku di Kampung Chenor dalam kawasan padi seperti ini.Berangin segar sentiasa ditiup bayu.Kawasan rumah yang redup dipayungi oleh kelapa dan pohon buah-buahan.Ketika kami lalu padi belum menguning.Jadi tidak kelihatan pak tani dan pesawah di bendang.Sesekali kereta kami berselisih dengan orang berbasikal.Sesekali kami berselisih dengan sekawan lembu dan sekawan kambing.Keluar dari kawasan sawah kami naik jambatan melintasi sungai.Aku lihat sungai ini tidak sebesar Sungai Perak di Kuala Kangsar.Sesudah menyeberang sungai ini kawasan sawah padi mula berubah.Terdapat pekan kecil dan rumah-rumah di tepi jalan.Watak kampung sawah padi kini berubah untuk menjadi watak pekan dan bandar.“We are near to jetty.” Raju berkata.Aku teruja. Mata aku liar mencari laut. Laut tidak kelihatan.Aku nak tahu apa yang dipanggil jeti.“Will drop you near the jetty… unless you want to join me to Sungai Petani.”Raju mempelawa sambil ketawa.“Next time laaaa.” Lee Keong menjawab.Aku lihat kawasan berhampiran dengan jeti ini berpaya.Mungkin bekas tanah sawah. Atau satu masa dahulu kawasan ini ditenggelami oleh air laut.Ha! Akhirnya aku ternampak laut.Aku ternampak bangunan dan deretan kedai batu.Tetapi tak nampak pangkalan kapal.Dari tingkap kereta Raju untuk beberapa saat aku ternampak Pulau Pinang untuk kali pertama.“Ok, dah sampai. You have to walk to the jetty. All the best.” Raju menurunkan kami berhampiran pangkalan.Kami mengucap terima kasih sambil berjabat tangan.Aku mengambil beg sandang dan mengepit khemah. Kereta hitam Raju meluncur pergi.Aku sudah merasa tidak sabar untuk melihat Pulau Pinang.Aku mencari papan tanda. Ini betul-betul budak kampung masuk pekan.Kami tidak tahu arah mana yang dituju.Akhirnya kami berjaya menapak ke jeti. Kami mengekori pejalan kaki dan beberapa orang menyeret basikal.Hah! Akhirnya kami sampai ke pangkalan jeti.Kami mengekori pejalan kaki yang beratur untuk membeli tiket.Tahun 1968 tambang feri 20 sen untuk dewasa.Aku merasa amat gembira bila masuk ke dalam feri. Inilah kali pertama dalam hidup aku belayar menyeberang laut dalam kapal.Pernah sekali ketika rombongan sekolah ke Teluk Kemang, Port Dickson aku dan kawan-kawan naik perahu berenjin berlayar ke tengah laut.Perahu penambang membawa pelawat untuk mengalami “belayar dalam laut”.Pengalaman orang bukit nak merasa laut, berada dalam laut untuk tidak lebih dari 15 minit.Aku tak menyangka begini besar feri yang boleh memuat bukan saja pejalan kaki malah kereta dan lori pun masuk ke dalam perut feri.Aku duduk di kerusi bahagian depan menunggu feri berjalan. Aku gelisah terus bangun berdiri. Mata aku melihat jauh ke hadapan. Yang aku nampak ialah bandar Pulau Pinang.Tiba-tiba “boong”, seperti bunyi tin kosong dipukul. Ini tanda feri hendak bergerak. Tali pengikat feri dibuka dan kapal mula meninggalkan pangkalan.Kereta, lori, motorsikal, basikal dan bas di bawah perut kapal. Pejalan kaki duduk di atas.Beberapa minit kemudian kami berselisih dengan sebuah lagi feri. Ada tulisan Pulau Langkawi di hadapan feri ini.Pasti ini nama feri itu. Aku ingin tahu apa pula nama feri yang aku naiki.Tulisan nama di hadapan kepala feri yang aku naiki tidak mungkin dapat aku baca.Aku merayau-rayau. Lee Keong duduk menjaga beg dan khemah.Tiba-tiba aku terjumpa ruang di mana pelampung bergantungan. Aku rasa ini untuk keselamatan penumpang.Di pelampung ada tertulis Pulau Kapas.Ini pastilah pelampung milik feri aku.Aku tidak tahu di mana letaknya Pulau Kapas ini tapi aku gembira dapat mengetahui nama feri yang aku naiki ialah Pulau Kapas.Aku merasa lama juga kami berlayar. Aku sempat memerhatikan tanah Semenanjung yang kami tinggalkan.Di tengah laut aku nampak juga beberapa buah kapal besar.Lalu aku teringat akan Ilmu Alam yang aku pelajari bahawa Pulau Pinang ini satu pelabuhan kapal yang sibuk membawa keluar masuk barang dagangan.Akhirnya feri kami masuk pangkalan.Pejalan kaki keluar dari jalan atas manakala basikal dan yang berenjin dari jalan bawah.Kami tak tahu nak ke mana. Rancangan kami nak sampai ke Pulau Pinang.Kini kami sudah pun di atas pulau.Laut di belakang kami dan bandar Pulau Pinang di hadapan.Hari sudah lewat petang. Kami tidak tahu arah mana yang wajib kami tuju.Ini kerana kami tidak ada satu tempat yang menjadi tujuan. Lalu kami menapak.Aku tidak akan melupakan Chulia Street.Kami terus berjalan ke hadapan ke jalan yang amat panjang ini.Kiri kanan ialah rumah-rumah kedai.Akhirnya kami sampai di hadapan Panggung Odeon.Bila di hadapan panggung maka dalam perkiraan aku ini pastilah pusat bandar.Kami menapak lagi ada rumah pasung. Baru kami tahu kini kami berada di Penang Road.Betul ini pusat bandar.Aku ingat lagi kami belum makan tengah hari, hari sudah lewat petang.Aku merasa lapar. Jika senja sampai kami dalam bahaya tidak tahu di mana hendak bermalam.Di Penang Road ada sebuah kedai India. Lalu kami masuk.Aku ingat lagi apa yang terjadi.Untuk pertama kalinya nasi, kari ayam dan sayur yang aku pesan berharga 1.25 sen.Lee Keong juga membayar harga yang sama.Aduh aku terasa amat mahal.Biasanya apa yang kami makan tidak pernah melintas satu ringgit.Kami cukup berhati-hati dalam hal perbelanjaan.Kini kami bukan menjadi tamu seperti di Taiping. Kami wajib membeli makan dan minum sendiri.Sesudah makan kami menapak ke hadapan tanpa arah tujuan.Sebenarnya tujuan kami ialah hendak mencari tempat tidur.Tapi kami tidak tahu jalan mana yang wajib kami lalui. Kami terus menapak.Kami melintasi kawasan yang ada beberapa bangunan yang gah seperti Muzium Perak.Bangunan yang aku lihat serupa macam bentuk Rumah Putih di Amerika Syarikat.Mata aku liar menikmati bangunan tinggalan Inggeris ini yang masih cantik tersergam.Kami menapak ke hadapan tanpa arah, tanpa tujuan.Kami sampai ke kawasan di luar pekan. Pokok-pokok besar dan rendang tumbuh di gigi jalan.Kami sampai ke satu kawasan padang dan di penghujung padang ada rumah banglo dua tingkat.“Kita camping di sini.” Aku memberi cadangan.“Toilet how?” Lee Keong memberi pandangan.Tak lama lagi senja akan sampai. Lalu kami mencari tempat sesuai untuk memasang khemah.Kami nekad untuk tidur dalam khemah pada malam pertama kami di Pulau Pinang.Sekali lagi kami sampai ke satu kawasan hijau dan lapang. Di sebelah tanah lapang ada bangunan yang besar dan sebuah rumah banglo kecil di penghujung tanah lapang ini.“This is a church…kita boleh camping di sini.” Aku bersuara gembira. Aku yakin kamu boleh memasang khemah di padang gereja ini.Kami masuk melintasi bangunan gereja menuju ke banglo kecil yang mungkin rumah paderi.Anggapan aku betul. Lelaki Mat Saleh agak berumur berdiri di pintu.Berseluar hitam berbaju lengan panjang putih. Aku tidak sedar bahawa dia sudah lama memerhatikan kami masuk ke kawasan gereja.“Sir, we are hitch hiking. Can we camp here to sleep?” Aku membuat permintaan.“Boys scout?” Paderi bertanya.“No.” Aku menjawab.“Three is a store room behind the Church. You could sleep there. James… James.”Paderi memanggil James.Seorang India juga sudah berumur muncul.“Show these boys the store room. Let them stay there, they are hitch hikers from where?” Paderi bertanya.“Jelebu, Negeri Sembilan near Seremban sir.” Aku menjawab,Lelaki India bernama James membawa kami ke bilik stor di sebelah gereja.Bilik ada beberapa kerusi dan ada yang patah. Di sebelahnya ada tandas dan bilik air,“Paderi George orang baik hati. Lu orang boleh tidur atas pangkin. Ini dulu bilik jaga.” James memberi penerangan.Bila aku meletakkan beg sandang aku merasa lega.Malam pertama aku di Pulau Pinang aku tidur di gereja.


Ku Li ahli Parlimen tunggal dari Umno tak sokong Ismail Sabri sebagai PM

Ahli Parlimen Gua Musang, Tengku Razaleigh Hamzah mungkin menjadi satu-satunya pemimpin Umno yang tidak menyokong pencalonan Ismail Sabri Yaakob sebagai perdana menteri, berdasarkan senarai 114 ahli Parlimen yang dijadualkan hadir bersama Yang di-Pertuan Agong di Istana Negara hari ini.Semalam, ahli-ahli Parlimen dipanggil mengadap untuk mengesahkan pilihan perdana menteri baru seperti yang dinyatakan dalam surat akuan sumpah mereka yang diserahkan kepada istana.Ahli-ahli Parlimen dari Umno, GPS dan Perikatan Nasional (PN) termasuk empat ahli Parlimen bebas yang menyokong Ismail dijadualkan akan mengadap Yang di-Pertuan Agong dalam lima kumpulan.Perdana menteri caretaker Muhyiddin Yassin dan pemimpin-pemimpin Bersatu yang lain dijadualkan mengadap Agong pada pukul 11.10 pagi, bersama Najib Razak, yang giat berkempen bersama Presiden PKR Anwar Ibrahim bagi menjatuhkan kerajaan sebelum ini.Dalam pada itu, Ismail pula dimasukkan ke dalam kumpulan yang mengadap Agong pada sesi yang dijadualkan pada 2.00 petang.Hampir pasti Ismail mungkin akan dititah Agong membentuk kerajaan baru yang menyaksikan gabungan PN, Umno dan GPS sekali lagi menduduki tampuk pentadbiran negara.Selasa lalu, sekitar 12 ahli Parlimen Umno termasuk Najib dan presiden parti itu Ahmad Zahid Hamidi, menyatakan sokongan sebulat suara mereka terhadap Ismail.Ismail adalah antara pemimpin Umno dan ahli Kabinet yang enggan bergabung dengan Najib dan Zahid bagi menarik sokongan terhadap Muhyiddin.Pencalonan beliau dipercayai disokong bekas perdana menteri Muhyiddin, yang juga merupakan pengerusi PN susulan spekulasi rundingan antara mereka yang bakal menyaksikan Bersatu kembali memainkan peranan penting.Pelantikan Ismail sebagai perdana menteri ke-9 adalah berikutan peringatan Agong kepada ketua-ketua parti politik pada Selasa yang menasihatkan supaya meletakkan keutamaan untuk menjaga kesejahteraan rakyat melebihi diri mereka sendiri.Sultan Abdullah Sultan Ahmad Shah juga memberitahu pemimpin politik bahawa rakyat tidak lagi mampu menangung beban kemelut politik yang berterusan, selain mendesak semua parti politik untuk bekerjasama dengan kerajaan baru.


Pelaksana hukuman gantung sibuk menjelang Hari Kebangsaan Singapura

Singapura akan melaksanakan hukuman gantung sampai mati ke atas empat banduan minggu depan, menyamai rekod pelaksanaan hukuman mati yang dijalankan junta tentera Myanmar terhadap empat aktivis demokrasi di negara itu.
Difahamkan dua hukuman mati secara serentak dijadualkan pada 2 dan 5 Ogos depan, menjelang sambutan Hari Kebangsaan Singapura yang pertama selepas pandemik.
MalaysiaNow turut difahamkan salah seorang dari empat banduan tersebut adalah warga Malaysia yang merupakan antara 17 banduan bilik akhir yang terlibat dalam saman terhadap kerajaan Singapura, menuduh mereka mengamalkan diskriminasi kaum dalam menjalankan pendakwaan terhadap mereka.
Seorang lagi rakan plaintif yang akan dihukum gantung ialah Abdul Rahim Shapiee, seorang lelaki Melayu Singapura berusia 45 tahun.
Setakat ini, republik itu menggantung mati dua daripada plaintif saman tersebut, di mana ia dibatalkan mahkamah tahun lalu, sementara peguam yang mewakili mereka dikenakan denda atas tuduhan "menyalahgunakan proses mahkamah”.
Pejuang hak asasi manusia Kokila Annamalai berkata, keluarga Abdul Rahim dimaklumkan mengenai pelaksanaan hukuman itu pagi tadi.
"Kakaknya, yang menerima panggilan ketika berada di tempat kerja, bergegas menemuinya selepas solat Jumaat hari ini," kata aktivis anti hukuman mati itu dalam satu bebenang Twitter.
“Kakaknya adalah salah seorang ahli Family Support Network kami yang paling aktif, dan sering memberikan khidmat penjagaan, keselesaan dan sokongan kepada ahli keluarga banduan bilik akhir yang lain. Hari ini, dunianya seakan hancur.”
Difahamkan, keluarga tiga banduan lain masih enggan nama mereka didedahkan.
Kesemua mereka disabitkan bersalah atas pertuduhan di bawah undang-undang dadah yang kejam di Singapura, di mana kecaman terhadapnya semakin meningkat daripada komuniti tempatan dan antarabangsa.
Peguam dan aktivis turut menegaskan mereka yang dihukum mati di bawah undang-undang itu kebanyakannya adalah keldai dadah yang berasal daripada keluarga miskin, sementara sebahagian besar dalang utama sindiket dadah terus terlepas bebas.
Bagaimanapun, mahkamah Singapura tetap menolak hujah sedemikian.
Kekerapan pelaksanaan hukuman mati di negara itu turut menyebabkan Amnesty International menggesa masyarakat antarabangsa supaya tekanan terus ditingkatkan terhadap Singapura.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata kumpulan hak asasi antarabangsa itu pada 22 Julai, hari di mana Nazeri Lajim, yang merupakan warga Singapura berusia 64 tahun menjalani hukum gantungnya.
Nazeri terjebak dengan ketagihan dadah sejak berusia 14 tahun.
Sehari sebelum pelaksanaan hukumannya, Nazeri mewakili diri sendiri dalam rayuan akhir kepada hakim untuk memberinya lebih masa berjumpa ahli keluarga sebelum menjalani hukuman.
Dia tidak berjaya mendapatkan peguam bagi mewakilinya dalam rayuan itu ekoran suasana takut dalam kalangan pengamal undang-undang Singapura untuk mewakili banduan bilik akhir.
Kerajaan Singapura diterajui Parti Tindakan Rakyat (PAP) menolak gesaan supaya mengkaji semula hukuman terhadap pesalah dadah, selain terus mempertahankan undang-undangnya berkesan mengawal jenayah itu ketika  Malaysia mengumumkan ia akan memansuhkan hukuman mati mandatori.
Dalam tempoh tiga bulan sejak Februari lalu, Singapura melaksanakan enam hukuman gantung sampai mati, termasuk Nagaenthran K Dharmalingam.
Nagaenthran adalah warga Malaysia yang didiagnosis mempunyai skor IQ rendah, menjadikan hukuman matinya tidak sah di bawah perjanjian antarabangsa dan perlembagaan Singapura sendiri.
Walaupun rayuan disuarakan Yang di-Pertuan Agong Sultan Abdullah Sultan Ahmad Shah, Perdana Menteri Ismail Sabri Yaakob dan taikun syarikat penerbangan Britain Richard Branson supaya hukumannya diringankan, Nagaentran tetap dihukum gantung pada April lalu.


Status PN17 bukan penghalang AirAsia berkembang, kata Tony

Status AirAsia yang diklasifikasikan sebagai syarikat Nota Amalan 17 (PN17) tidak menjadi penghalang untuk terus meraih modal bagi membiayai operasinya, kata Ketua Pegawai Eksekutifnya, Tony Fernandes.Beliau berkata, setakat ini, syarikat penerbangan tambang murah itu berjaya meraih dana sebanyak RM2.5 bilion, menunjukkan status PN17 tidak memberikan sebarang kesan kepada kumpulan tersebut.Malah, Fernandes berkata, syarikat itu sebenarnya memenuhi kriteria PN17 sejak dua tahun lalu, namun masih berupaya meraih dana sebanyak RM2.5 bilion dalam tempoh tersebut.“Kami juga sedang meraih modal tambahan sebanyak RM1 bilion,” katanya menerusi sidang media secara hibrid hari ini.Pada sidang media itu, Fernandes turut mengumumkan AirAsia kini menukar nama kepada Capital A.Pada Oktober tahun lalu, AirAsia mengumumkan menerima kelulusan 80% jaminan pinjaman sebanyak RM500 juta dari Danajamin Nasional Bhd (Danajamin), sebuah badan penjamin kewangan di bawah Bank Pembangunan Malaysia yang dimiliki kementerian kewangan.Bagaimanapun, pinjaman kepada syarikat itu menimbulkan persoalan dalam kalangan pemerhati industri penerbangan memandangkan syarikat tersebut terus berdepan kerugian sejak negara dilanda Covid-19 pada awal 2020.Pada 13 Januari, AirAsia diklasifikasikan sebagai PN17 apabila Bursa Malaysia menolak rayuannya untuk melanjutkan tempoh pelepasan selama 18 bulan yang berakhir pada 7 Januari 2022.Namun begitu, Fernandes berkata, status PN17 hanyalah yang terus menarik perhatian ramai itu sebenarnya hanya isu berkaitan perakaunan syarikat dan penyelesaiannya tidak ada kaitan dengan pencairan aset.“PN17 disebabkan pajakan yang mana kami tidak pernah bayar, justeru ia tidak sepatutnya direkodkan dalam untung dan rugi.“Ia berkaitan perakaunan dan penstrukturan, yang menyebut tentang penggabungan defisit berjumlah RM5 bilion.“Jika anda keluarkan dua faktor ini, sudah tentu kami tidak diklasifikasikan sebagai PN17,” katanya.Sementara itu, mengulas mengenai strategi pertumbuhan syarikat ketika berdepan tekanan kewangan, Fernandes optimis dan yakin mampu mengatasi masalah itu.“Kami terus berkembang walaupun tanpa duit, dan saya juga ingat ketika saya mulakan syarikat ini bersama (Pengerusi Eksekutif Kumpulan AirAsia) Kamarudin (Meranun), waktu itu kami tiada duit.“Kami mulakan syarikat penerbangan ini dengan RM500,000 dan itu sahaja duit yang kami ada,” katanya.Mengulas lanjut, beliau berkata, visi syarikat itu untuk 10 tahun akan datang adalah mentransformasi perniagaan penerbangannya kepada sebuah jenama yang bakal menawarkan perkhidmatan gaya hidup, kewangan dan pengembaraan.


Selepas Khairy, Hishammuddin pula serang Zahid secara terbuka

Keretakan Umno semakin ketara apabila seorang lagi ahli Parlimen parti Melayu terbesar itu menyelar tindakan presiden parti yang dilihat sebagai menyokong usaha Anwar Ibrahim untuk menggulingkan kerajaan Perikatan Nasional (PN) pimpinan Muhyiddin Yassin.Tidak berapa lama selepas Khairy Jamaluddin Abu Bakar mencabar Ahmad Zahid Hamidi, Hishammuddin Hussein pula mempersoalkan tindakan presiden Umno itu menyokong Anwar.“Tetapi jika surat yang tular hari ini benar, saya tidak dimaklumkan dan ia BUKAN pendirian saya sebagai ahli Parlimen Umno,” katanya.Hishammuddin yang juga bekas naib presiden Umno berkata, Zahid tidak mewakili dirinya dalam mempersembahkan sokongan ahli Parlimen kepada Anwar kepada Istana Negara.“Saya mahu nyatakan dengan jelas, saya TIDAK sokong Anwar sebagai perdana menteri,” tulis menteri luar itu melalui akaun Twitter @hishammuddinH2O hari ini.“Saya konsisten – NO ANWAR NO DAP”.Kenyataan Hishammuddin itu dikeluarkan tidak berapa selepas Khairy yang melontarkan cabaran kepada Zahid sebentar tadi.“Seperti @DrZahidHamidi sebut sebelum ini, beliau tidak boleh halang ahli Parlimen sokong Anwar.“Tetapi jika surat yang tular hari ini benar, saya tidak dimaklumkan dan ia BUKAN pendirian saya sebagai ahli Parlimen Umno,” katanya.Semalam MalaysiaNow mendedahkan mengenai sepucuk surat yang ditulis Zahid dan bekas perdana menteri Najib Razak kepada Yang di-Pertuan Agong Sultan Abdullah Sultan Ahmad Shah sebelum Anwar ke Istana Negara.Dalam surat yang bertarikh 11 Oktober itu ditujukan kepada Agong, kedua-dua pemimpin “terpalit rasuah” dan “sejumlah ahli Parlimen Umno” mengatakan menyokong Anwar dalam usaha mengambil alih Putrajaya.


3 kematian baru Covid-19, kes baru cecah 3 angka

Jumlah kes baharu Covid-19 di Malaysia kembali mencatat tiga angka pada 147 kes yang turut merangkumi 143 jangkitan tempatan selain merekodkan tiga kematian baru dalam tempoh 24 jam lepas.Ketua Pengarah Kesihatan Dr Noor Hisham Abdullah berkata perkembangan terbaru itu menjadikan kes terkumpul wabak tersebut berjumlah 10,505 yang meragut 133 nyawa.Katanya kes penularan tempatan melibatkan 115 rakyat Malaysia dan 28 warga asing, manakala kes import pula membabitkan tiga rakyat tempatan dan satu warga asing yang pulang dari India (3 kes) dan Indonesia (1 kes).“Bagi kes penularan dalam negara, sebanyak 134 kes dikesan di Sabah; lima di Kedah; Selangor (2) dan masing-masing satu di Wilayah Pesekutuan Kuala Lumpur dan Kelantan,” katanya dalam kenyataan mengenai perkembangan Covid-19 hari ini.Memperincikan kes kematian, Dr Noor Hisham berkata dua dilaporkan di Sabah, sementara satu lagi di Kedah.Beliau berkata kematian ke-131 (kes ke-10495) adalah wanita Indonesia berusia 48 tahun yang mempunyai latar belakang penyakit kencing manis dan darah tinggi.“Wanita itu mengalami gejala lemah badan, muntah, batuk dan demam pada 14 Sept. Kes dibawa ke Jabatan Kecemasan Hospital Tawau, Sabah pada 18 Sept dalam keadaan separa sedar.“Keadaannya merosot dan dipindahkan ke unit rawatan rapi (ICU) pada 19 Sept dan disahkan meninggal dunia pada hari sama, kira-kira 10.20 malam. Saringan Covid-19 didapati positif pada 22 Sept,” katanya.Beliau berkata kematian ke-132 (kes ke-10493) pula ialah seorang lelaki tempatan berusia 54 tahun yang mendapatkan rawatan di Jabatan Kecemasan Hospital Semporna, Sabah pada 18 Sept selepas mengalami gejala demam, batuk dan sukar bernafas.Dr Noor Hisham berkata keadaan lelaki itu semakin merosot dan kemudian dirujuk ke Hospital Tawau pada 20 Sept serta dimasukkan ke ICU sebelum disahkan meninggal dunia semalam.Saringan Covid-19 pada hari sama mendapati kes adalah positif, katanya.“Bagi kematian ke-133 (kes ke-9224) melibatkan lelaki warga Malaysia berumur 72 tahun dengan latar belakang penyakit strok dan merupakan kontak rapat kepada kes ke-9124 (telah meninggal dunia) daripada Kluster Tawar.“Kes tidak bergejala, dikesan positif Covid-19 pada 19 Ogos dan dimasukkan ke Hospital Sultanah Bahiyah, Alor Setar. Keadaannya merosot dan dipindahkan ke ICU serta disahkan meninggal dunia pada 3.40 pagi tadi (23 Sept),” katanya.Dr Noor Hisham berkata sebanyak 39 kes pulih hari ini menjadikan jumlah kumulatif pulih sepenuhnya kini sebanyak 9,602 kes atau 91.4 peratus daripada jumlah keseluruhan kes.Pada masa ini terdapat lapan kes dirawat di ICU dengan dua memerlukan alat bantuan pernafasan, katanya.


Analogi ‘chopstick’ dan paradoks

Analogi “chopstick” yang digunakan oleh Dr Mahathir Mohamad (Dr M) ketika mengulas mengenai asimilasi kaum Cina di Malaysia ini, kini menjadi wacana dikalangan politizen (warga politik-ahli, pengikut dan peminat politik).Saya telah menonton rakaman video ulasan Dr M ini. Berdasarkan rakaman itu saya dapat menangkap konteks percakapan Dr M ialah politik.Beliau menggambarkan bagaimana kaum Cina di Malaysia dapat menikmati amalan budaya mereka berbanding Cina di Indonesia yang mana bukan sahaja bahasa, malah nama individu turut dipaksa menggunakan nama dalam Bahasa Indonesia, jika tidak Cina sebagai kaum minoriti di Indonesia akan jadi terasing di negara itu.Ianya berbeza dengan Cina di Malaysia yang bebas mengamalkan budaya mereka termasuk makan menggunakan chopstick.Jika rumusan saya ini salah, mungkin kerana rakaman video yang saya tonton itu tidak lengkap atau memang saya yang silap faham. Apa pun, saya sudah dengar berulang kali hingga cukup jelas.Dari perspektif lain, saya melihat analogi “chopstick” dengan asimilasi kaum Cina di Malaysia oleh Dr M ini adalah suatu manifestasi yang paradoks.Paradoks apabila Dr M melihat orang Cina yang sudah bertahun-tahun tinggal di Malaysia termasuk generasi yang lahir di Malaysia sejak sekian lama tetapi masih mengamalkan budaya hidup dari tanah leluhurnya (makan guna chopstick) – suatu realiti yang benar.Tetapi pada masa yang sama, kaum Cina yang tidak mengikut budaya tempatan ini (tak makan pakai tangan) tetapi tetap diiktiraf dan dilayan sebagaimana warga Malaysia yang lain – juga realiti yang benar.Paradoks yang berlaku di sini adalah suatu kebenaran yang bertentangan dan sukar dimengerti dalam konteks realiti politik hari ini.Begitu juga dengan luahan hati Dr M baru-baru ini. Bagaimana dia mengeluh (termasuk ramai yang lain) mengenai Najib Razak yang telah didapati bersalah oleh mahkamah, tetapi bukan sahaja masih bebas malah masih disokong oleh parti dan penyokong setianya hingga ramai dalam kalangan kita merasa pelik dengan realiti yang sangat kontras ini. Inilah paradoks.Justeru, apa yang dapat kita pelajari dari analogi Dr M ini?Mari kita lihat lanskap politik hari ini. Semuanya paradoks.Kita berjaya menumbangkan Umno BN sebagai musuh politik yang mewakili kerajaan kleptokrat dan pada PRU14 – ia suatu realiti yang benar.Tetapi hari ini, Umno BN yang kalah itu kini kembali semula mendekati puncak kuasa sekelip mata – juga suatu realiti yang benar.Dalam realiti ini juga, kita semua telah sepakat bahawa menumbangkan parti pendukung kleptokrat ini adalah keutamaan bagi kita semua, tak kiralah anda dari parti mana – juga suatu realiti yang benar.Tetapi pada masa yang sama mereka yang nak menentang Umno BN ini masih terus bermusuh antara satu sama lain. Parti-parti pembangkang masih tidak mampu untuk bekerjasama dan menumbangkan Umno BN – juga suatu realiti yang benar.Justeru, kesialan apakah paradoks ini.Mahdzir bin Ibrahim adalah seorang pelukis yang berada dalam labirin politik* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Keputusan kes 1MDB Najib Razak tarik perhatian masyarakat antarabangsa

Keputusan beberapa kes berprofil tinggi yang sebelum ini menjadi bualan ramai sehingga menarik perhatian masyarakat antarabangsa mendominasi gelanggang mahkamah sepanjang tahun 2020.Paling menonjol keputusan mahkamah dalam kes berkaitan skandal 1Malaysia Development Berhad (1MDB) membabitkan Najib Razak pada 28 Julai yang menyaksikan bekas perdana menteri keenam Malaysia itu dihukum penjara 12 tahun dan denda RM210 juta.Hakim Mahkamah Tinggi Mohd Nazlan Mohd Ghazali mendapati ahli Parlimen Pekan itu bersalah atas tujuh pertuduhan pecah amanah jenayah, pengubahan wang haram dan penyalahgunaan kuasa membabitkan dana RM42 juta milik SRC International Sdn Bhd.Dalam penghakiman setebal 801 muka surat bertarikh 21 Ogos, Nazlan menyifatkan kes tersebut sebagai kesalahan pecah amanah jenayah paling buruk kerana membabitkan perdana menteri ketika itu yang merupakan pegawai atasan tertinggi dalam kerajaan.Tidak berpuas hati dengan keputusan itu, Najib, 67, mengemukakan 307 alasan dalam petisyen rayuannya berhubung sebab beliau perlu dibebaskan daripada pertuduhan terbabit.Mahkamah Rayuan menetapkan 12 hari iaitu mulai 15 Februari tahun depan untuk mendengar rayuan Najib yang kini bebas selepas diikat jamin RM2 juta dengan dua penjamin.Beberapa bulan sebelum itu, negara dikejutkan dengan keputusan Mahkamah Sesyen pada 13 Mei yang melepas tanpa membebaskan anak tiri Najib, Riza Shahriz Abdul Aziz, seorang produser filem di Hollywood, daripada pertuduhan pengubahan wang haram membabitkan US$248 juta (RM1.25 bilion) dipercayai diseleweng daripada dana 1MDB.Keputusan itu dibuat susulan persetujuan yang dicapai antara pendakwaan dengan tertuduh dan Suruhanjaya Pencegahan Rasuah Malaysia (SPRM) dalam satu kenyataan menyebut bahawa Kerajaan Persekutuan akan memperoleh semula aset di luar negara yang dianggarkan bernilai US$107.3 juta (RM465.3 juta).Pada 4 September pula, Mahkamah Tinggi membebaskan sebuah syarikat yang berpangkalan di United Kingdom iaitu Goldman Sachs International Ltd serta dua entitinya di Asia, Goldman Sachs (Asia) LLC dan Goldman Sachs (Singapura), daripada pertuduhan berkaitan penjualan bon 1MDB berjumlah RM27.2 bilion (US$6.5 bilion) selepas pendakwaan menarik balik semua pertuduhan.Turut menjadi tumpuan ramai ialah keputusan Mahkamah Tinggi yang mengarahkan Najib dan dua anak lelakinya membayar sebanyak RM1.74 bilion kepada Lembaga Hasil Dalam Negeri (LHDN) selepas LHDN memperoleh penghakiman terus bagi memaksa mereka melunaskan jumlah itu.Najib diperintahkan membayar RM1.69 bilion sebagai tambahan tunggakan cukai manakala Mohd Nazifuddin, 37, sebanyak RM37.6 juta dan Mohamad Nizar, 42, sebanyak RM13.16 juta.Rayuan mereka akan didengar pada 16 Jun tahun depan.Satu lagi keputusan yang menjadi bualan hangat ialah pembebasan Musa Aman pada 9 Jun oleh Mahkamah Tinggi daripada 46 pertuduhan rasuah dan pengubahan wang haram membabitkan kontrak konsesi balak di Sabah selepas pendakwaan menarik balik pertuduhan terhadap bekas Ketua Menteri itu.Najib diperintahkan membayar RM1.69 bilion sebagai tambahan tunggakan cukai manakala Mohd Nazifuddin, 37, sebanyak RM37.6 juta dan Mohamad Nizar, 42, sebanyak RM13.16 juta.Teka-Teki mengenai kesudahan siasatan berhubung projek terowong dasar laut Pulau Pinang akhirnya terjawab apabila bekas menteri kewangan, Lim Guan Eng dihadapkan ke Mahkamah Sesyen di Kuala Lumpur dan Butterworth atas dua pertuduhan rasuah dan dua pertuduhan pecah amanah jenayah pada Ogos dan kes itu akan dibicarakan di sini pada Jun tahun depan.Ahli Parlimen Bagan itu berdepan satu lagi pertuduhan rasuah berhubung pemberian projek kepada sebuah syarikat di Mahkamah Sesyen Butterworth dan seorang ahli perniagaan wanita Phang Li Koon didakwa bersubahat dengan Lim manakala isterinya, Betty Chew Gek Cheng pula berdepan tiga pertuduhan pengubahan wang haram.Kes pembunuhan model warga Mongolia Altantuya Shaariibuu sekali lagi menjadi tumpuan apabila bekas anggota polis Unit Tindakan Khas Azilah Hadri gagal dalam percubaan terakhirnya untuk mengenepikan sabitan serta hukuman mati yang dijatuhkan ke atasnya selepas Mahkamah Persekutuan menolak permohonan semakan terhadap sabitan pada 8 Disember.Azilah kini hanya mempunyai satu pilihan untuk melepaskan diri daripada tali gantung iaitu mendapatkan pengampunan daripada Sultan Selangor dan dia memfailkan permohonan agar hukuman mati yang dijatuhkan ke atasnya diganti dengan hukuman penjara.Turut mencuri tumpuan keputusan Mahkamah Persekutuan yang menolak permohonan Jahid @ Noordin Jahim bagi menangguhkan Pilihan Raya Negeri Sabah pada saat-saat akhir dalam rayuan berhubung isu siapa sebenarnya ketua menteri yang sah antara Mohd Shafie Apdal dan Musa Aman.Mahkamah membuat keputusan itu pada 11 September iaitu sehari sebelum penamaan calon.Bekas perdana menteri, Dr Mahathir Mohamad.Menghiasi dada utama akhbar ialah keputusan Mahkamah Tinggi pada 7 Ogos yang menolak saman bekas perdana menteri Dr Mahathir Mohamad dan lima lagi terhadap Perdana Menteri Muhyiddin Yassin serta tiga yang lain berhubung pembatalan keahlian mereka dalam Parti Pribumi Bersatu Malaysia (Bersatu) atas alasan mereka tidak mempunyai “locus standi” untuk mengambil tindakan undang-undang terhadap defendan.Turut menjadi perhatian serta melegakan banyak pihak ialah keputusan Mahkamah Tinggi bahawa persidangan Parlimen sehari yang berlangsung pada 18 Mei adalah sah dan mengikut undang-undang meskipun agak luar biasa serta tidak pernah berlaku sebelum ini, dalam usaha mengelak penularan pandemik Covid-19.Hakim Ahmad Kamal Md Shahid membuat keputusan itu selepas menolak saman pemula yang difailkan peguam R Kengadharan serta aktivis sosial D Arumugam terhadap Muhyiddin dan bekas speaker Dewan Rakyat Mohamad Ariff Md Yusof untuk mendapatkan deklarasi bahawa persidangan itu tidak mengikut Perlembagaan.Mengakhiri kalendar 2020 ialah keputusan Mahkamah Tinggi pada 21 Disember yang menjatuhkan hukuman penjara 12 bulan dan denda RM2 juta ke atas bekas Menteri Wilayah Persekutuan Tengku Adnan Tengku Mansor, 70, selepas didapati bersalaha menerima rasuah sebanyak RM2 juta daripada seorang ahli perniagaan pada 2016.Bagaimanapun, Hakim Mohamed Zaini Mazlan membenarkan permohonan Tengku Adnan untuk menangguhkan pelaksanaan hukuman sementara menunggu rayuan.Bekas menteri Wilayah Persekutuan Tengku Adnan Tengku Mansor. Gambar: BernamaDalam penghakimannya, Mohamed Zaini memutuskan bahawa wang RM2 juta yang diberikan Chai Kin Kong kepada Tengku Adnan kekal dalam akaun syarikatnya, Tadmansori Holdings Sdn Bhd, dan beliau menggunakan syarikat itu bagi menerima wang tersebut hasil perlakuan jenayah yang kemudian masuk ke dalam poketnya sendiri.Tengku Adnan, yang berdepan satu lagi pertuduhan menerima rasuah RM1 juta daripada seorang ahli perniagaan Tan Eng Boon, dilepas tanpa dibebaskan oleh Mahkamah Tinggi pada 7 Disember selepas pendakwaan memaklumkan mereka tidak berhasrat meneruskan kes itu kerana terdapat perkembangan baharu.Tan, yang mengaku bersalah atas pertuduhan pilihan iaitu bersubahat dengan ahli politik itu, dijatuhkan hukuman denda sebanyak RM1.5 juta.


Radzi hargai pengorbanan warga KPM, pendidik sepanjang pandemik

Pengalaman menguruskan operasi persekolahan sewaktu penularan wabak Covid-19 bukanlah sesuatu perkara yang mudah untuk dilaksanakan sekiranya tidak mempunyai kerjasama yang baik oleh semua pihak, kata Menteri Pendidikan Radzi Jidin.Katanya, tanpa komitmen dan kecekapan pengurusan kementerian pendidikan (KPM) serta warga pendidik agak mustahil untuk beliau memimpin tanggungjawab tersebut.“Saya bersyukur ke hadrat Ilahi kerana saya mempunyai barisan pengurusan di KPM dan warga pendidik yang sentiasa memberi komitmen terbaik dalam memastikan sistem pendidikan negara terus berjalan lancar.“Kita melalui tempoh yang sangat sukar ketika penularan wabak Covid-19 kerana ia tidak pernah berlaku sebelum ini sehingga kita terpaksa merangka semula sistem pendidikan dengan mengeluarkan buku garis panduan prosedur operasi standard (SOP) untuk dipatuhi,” katanya.Beliau berkata demikian ketika berucap pada Majlis Pelancaran Sambutan Hari Guru Peringkat Kebangsaan kali ke-51 Tahun 2022 di Universiti Malaysia Kelantan (UMK) hari ini.Mengulas lanjut, Radzi berkata hatinya cukup tersentuh melihat pengorbanan para guru yang sentiasa bertungkus lumus memahami setiap perincian garis panduan yang dikeluarkan pihak kementerian bagi memastikan kelancaran proses pembelajaran kepada murid dapat dicapai.“Alhamdulillah segala panduan yang diberikan dapat dilaksanakan sebaik mungkin seperti perlu menunggu di hadapan pintu pagar untuk memeriksa suhu dan kesihatan pelajar, mengajar secara dalam talian, mematuhi sistem penggiliran dan sebagainya.. Terima kasih kepada cikgu-cikgu semua,” katanya.Radzi berkata walaupun dalam tempoh tersebut sistem pendidikan berdepan dengan cabaran yang hebat, namun pihaknya berjaya menyelesaikan 87% daripada 18,702 kekosongan guru yang dihadapi sejak sekian lama.“Baki lagi 13% itu akan diisi secara berperingkat memandangkan kementerian berdepan masalah kekurangan guru dalam pasaran terutama membabitkan subjek kritikal seperti bahasa Inggeris dan pendidikan seni visual,” katanya.


Kes harian meningkat lepasi 3,600 jangkitan

3,684 kes baru Covid-19 direkodkan hari ini menjadikan jumlah keseluruhan kes sebanyak 2,798,917.Pesakit yang sembuh pula mencatat 3,292 kes hari ini menjadikan jumlah keseluruhan kes sembuh sebanyak 2,726,891.Dalam pada itu, kes yang memerlukan rawatan di unit rawatan rapi (ICU) adalah sebanyak 192 kes di mana 178 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 91 kes di mana 70 adalah kes Covid-19.Dari 3,684 kes harian yang dilaporkan pada hari ini, 34 kes (0.9%) adalah daripada Kategori Tiga, Empat, dan Lima, dan 3,650 kes (99.1%) lagi adalah terdiri daripada Kategori Satu dan Dua.


6,387 kes baru dicatat, Selangor kekal tertinggi

Malaysia merekodkan kes baru sebanyak 6,387 menjadikan kes keseluruhan Covid-19 meningkat sebanyak 785,039.Selangor kekal mencatat kes harian tertinggi sebanyak 2,610 disusuli Kuala Lumpur (819), Negeri Sembilan (523), Sarawak (424), Johor (324), pahang (312), dan Kedah (273).Hanya Perlis sahaja yang tidak mencatat sebarang kes hari ini.Negara juga mencatat sebanyak 4,532 kes sembuh menjadikan jumlah keseluruhan kes sembuh meningkat kepada 710,018.Kes aktif dengan kebolehjangkitan pula kini berjumlah 69,447.Dalam pada itu, 923 pesakit ditempatkan di unit rawatan rapi (ICU) termasuk 433 orang memerlukan bantuan alat pernafasan.Malaysia turut mencatat 77 lagi korban akibat Covid-19, menjadikan jumlah mangsa yang maut meningkat kepada 5,574.


Penggunaan vaksin Sinovac diluluskan untuk kanak-kanak 5 hingga 11 tahun

Penggunaan vaksin “CoronaVac Suspension for Injection COVID-19 Vaccine (Vero Cell), Inactivated” keluaran Sinovac Life Sciences Co Ltd, China dan Pharmaniaga Lifescience Sdn Bhd, Malaysia kepada kanak-kanak berumur lima hingga 11 tahun, diluluskan. Ketua Pengarah Kesihatan Dr Noor Hisham Abdullah memaklumkan kelulusan bersyarat itu dipersetujui dalam mesyuarat Pihak Berkuasa Kawalan Dadah (PBKD) kali ke-370 yang bersidang hari ini.Beliau berkata ia merupakan vaksin Covid-19 kedua yang diluluskan untuk penggunaan bagi golongan kanak-kanak berusia lima hingga 11 tahun dan sebelum ini kelulusan serupa diberikan kepada vaksin Comirnaty pada 6 Januari lepas.“CoronaVac sebelum ini telah diluluskan pendaftaran bersyarat bagi penggunaan dalam kalangan individu berumur 12 tahun dan ke atas,” katanya dalam satu kenyataan hari ini. Sementara itu, Dr Noor Hisham berkata mesyuarat itu turut bersetuju memberikan kelulusan pendaftaran bersyarat kepada produk Paxlovid (PF-07321332 150mg Film-Coated Tablets and Ritonavir 100mg Film-Coated Tablets) untuk rawatan Covid-19 kepada golongan dewasa berumur 18 tahun dan ke atas yang tidak memerlukan terapi oksigen serta berisiko tinggi untuk mendapat gejala teruk.Bagaimanapun, beliau berkata produk Paxlovid keluaran Pfizer Manufacturing Deutschland GmbH, Jerman dan Pfizer Ireland Pharmaceuticals, Ireland itu tidak bertujuan untuk digunakan sebagai pengganti bagi vaksinasi Covid-19 dan tindakan kesihatan awam terutamanya pematuhan prosedur operasi standard (SOP).“KKM ingin memaklumkan kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin dan antivirus tersebut dipantau serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa. Ia bagi memastikan perbandingan manfaat-risiko bagi vaksin tersebut kekal positif,” katanya.Beliau berkata KKM terus komited untuk mempertingkatkan akses rakyat kepada ubat-ubatan bagi tujuan rawatan atau pencegahan penularan Covid-19 di negara ini dengan memastikan ia dinilai dengan sewajarnya berdasarkan aspek kualiti, keselamatan dan keberkesanan.


Ketegangan hubungan calon payung terjun dengan akar umbi

Setiap pilihan raya akan berlaku isu calon payung terjun.  Tidak kiralah sama ada pilihan raya kecil, negeri atau umum.
Ia berlaku pada pelbagai parti politik, kecil dan besar, lama dan baru, dahulu dan sekarang. Bezanya, kalau dahulu, hanya dengar cakap-cakap.
Sejak pilihan raya umum tahun 2013, kemarahan ini muncuk dalam hantaran-hantaran di media sosial.
Istilah lain yang digunakan untuk calon payung terjun iaitu  "calon dari langit".
Apabila bantahan dibuat oleh akar umbi, maka nasihat yang diberikan ialah "kita perlu lihat gambaran lebih besar" (see the big picture).
Ia seolah-olah menyebut bahawa akar umbi hanya melihat gambar kecil, iaitu dari sudut dan kepentingan penduduk-penduduk kawasannya.
Sementara "big picture" itu melibatkan kepentingan parti di peringkat nasional apabila calon berkenaan mempunyai potensi untuk menyertai Kabinet andai kata partinya menang.
Isu ini menjadi masalah kerana sistem demokrasi negara menjadikannya demikian.
Seseorang ahli Parlimen bukan sahaja mewakili penduduk-penduduk di kawasannya tetapi bertanggungjawab kepada "big picture" negara.
Iaitu selain daripada tanggungjawabnya kepada parti yang mencalonkannya.
Ini meliputi kesetiaannya kepada fahaman politik partinya termasuk manifesto yang dijanjikan untuk penduduk kawasannya dan negara.
Bertanggungjawab kepada negara ini adalah penting bagi seseorang ahli Parlimen.
Ini kerana mereka menggubal undang-undang di samping memantau kerajaan dalam mentadbir negara.
Mereka jugalah yang menentukan siapa akan menjadi perdana menteri.
Kesimpulannya, beban negara ini dipikul oleh ahli-ahli Parlimen.
Maka apabila dilihat "big picture," adalah baik jika calon ahli Parlimen datang dari pelbagai latar belakang dengan keragaman ketokohan dan disiplin ilmu.
Tetapi apa yang tidak baik ialah calon berkenaan tidak tahu menahu mengenai kawasan yang hendak ditandingi.
Ada masanya kawasan yang dipilih itu merupakan kampung halamannya, atau sekurang-kurangnya negeri asal calon.
Tetapi oleh kerana umpamanya calon berkenaan lama tinggal di Lembah Klang dan jarang pulang ke kampung, maka kawasan itu menjadi asing baginya.
Maknanya mereka ini tidak terlibat sama sekali dengan gerak kerja aktivisme di kawasannya.
Mereka tidak mempunyai hubungan baik dengan ahli-ahli parti yang merupakan akar umbi.
Lebih-lebih lagi cawangan-cawangan itu dibina dari awal dengan segala usaha dan pengorbanan.
Hal ini mungkin tidak timbul bagi parti-parti lama yang menjadi kerajaan seperti Umno.
Mereka mempunyai cawangan sejak negara ini merdeka.
Tetapi parti-parti baru memerlukan usaha dan pengorbanan wang ringgit untuk menubuhkan cawangan dan mendapatkan ahli.
Mereka terpaksa mengalani pelbagai kesusahan seperti dipulau oleh orang kampung, pertelingkahan sesama ahli keluarga di samping menerima tekanan di tempat kerja.
Setiap cawangan ada pelopornya. Kepimpinan mereka kalau diterima mungkin akhirnya boleh dicadangkan oleh akar umbi untuk jadi calon pilihan raya.
Masalah sistem ini pula ialah jika tokoh berkenaan terlalu menguasai cawangan dan bahagiannya seperti mana apa yang biasa berlaku dalam Umno.
Ia melahirkan "warlord" atau ketua yang begitu berpengaruh hinggakan mampu mengganggu kepimpinan parti di peringkat pusat.
Umumnya ketua bahagian, kawasan atau ranting layak dicalonkan untuk menjadi calon pilihan raya.
Kebanyakannya mahu menjadi calon. Tetapi tentulah kepimpinan di peringkat negeri dan pusat mempunyai pertimbangan mereka.
Kalau ketua bahagian dipercayai tidak mampu meraih kemenangan, maka ia perlu digantikan dengan calon lain.
Bagi akar umbi, kalau ketua mereka tidak dicalonkan, maka adalah wajar dicari orang lain dari kalangan mereka juga, umpamanya timbalan ketua atau sesiapa yang menjadi anggota jawatankuasa bahagian atau kawasan.
Dalam hal ini pula, ada ketegangannya sendiri dan ia merupakan politik dalaman bahagian yang pemimpinnya pun tidak dapat menyelesaikannya.
Mungkin setiausaha agung parti boleh menjadi orang tengah bagi mengatasi pertelagahan.
Namun begitu, ada juga kawasan tidak mempunyai calon yang layak.
Dalam keadaan ini, mereka selalunya akan dapat menerima calon-calon luar untuk mewakili mereka seperti mana yang dicadangkan oleh kepimpinan pusat.
Tetapi dalam hal ini pun, mereka mengharapkan calon itu diputuskan lebih awal, umpamanya setahun sebelum PRU yang dijangkakan.
Calon ini diharapkan dapat membiasakan dirinya dengan akar umbi dan kawasan yang bakal diwakilinya.
Tetapi seringkali keadaan politik berubah dengan cepat.
Pembubaran Parlimen bukan sesuatu yang dapat dijangkakan.
Bukan sahaja politik negara bergolak, tetapi juga politik kepartian, dari peringkat pusat negeri sampailah ke kawasan.
Sebab itu sukar untuk tentukan calon. Bagi kepimpinan pusat, banyak pertimbangan yang perlu dibuat.
Bukan sahaja untuk membawa kemenangan partinya dengan memastikan setiap calon berpeluang menang, tetapi beliau juga perlu memikirkan pasukan politiknya cukup berwibawa untuk dilantik sebagai anggota kabinet bagi membentuk kerajaan.
Dari sinilah timbul isu calon payung terjun.
Ada kalanya, calon itu datang dalam kalangan ahli akademik, yang mungkin terkenal dalam bidangnya tetapi tidak pernah bekerja untuk parti.
Walaupun para pengundi di seluruh negara mengenalinya, tetapi akar umbi kawasan yang hendak diwakilinya hanya mengenalinya beberapa minggu sebelum PRU.
Sekiranya calon ini tidak dapat diterima oleh akar umbi, maka ia boleh menimbulkan ketegangan antara mereka dengan kepimpinan pusat.
Penyelesaian ketegangan ini amat bergantung jepada kewibawaan dan kemahiran kepimpinan pusat.
Jika tidak berjaya, calon dan parti akan menghadapi masalah menghadapi PRU.
Dalam keadaan ini, ada kalanya calon payung terjun membawa pasukannya sendiri, iaitu sekumpujan sukarekawan yang akan membantu kempennya.
Mereka mempunyai dana yang baik, bertenaga muda dan mungkin terpelajar.
Kalau mereka dapat berganding bahu dengan akar umbi, maka ia bukan saja akan dapat membantu calon tetapi juga parti itu sendiri.
Masalahnya, ada kalanya pasukan calon itu tidak dapat bersatu dengan akar umbi ataupun tidak diterima oleh mereka.
Pasukannya pula bukan ahli parti, tidak pernah aktif dalam politik akar umbi, malah tidak pernah menyokong atau memahami perjuangan parti sebelum diajak membantu kempen calon berkenaan.
Soal calon payung terjun tidak selesai dengan PRU ini.
Jika calon ini kalah, akar umbi akan menyalahkan kepimpinan pusat terutama ketuanya, dan ini menjejaskan hubungan mereka dengan ketua dan boleh mendatangkan kesan tidak baik terhadap parti
Tetapi jika calon payung terjun ini menang, masalah lain pula akan timbul lebih-lebih lagi jika wakil rakyat yang berasal dari dunia akademik dan profesional seperti ahli korporat atau bank.
Seperti yang pernah diceritakan oleh orang yang pernah aktif di peringkat akar umbi, Yang Berhormat payung terjun enggan mendengar nasihat dan pandangan akar umbi.
Apabila akar umbi anjurkan program, dia tidak hadir atau tidak mengambil berat hingga lewat datang menghadiri acara.
Andai kata Yang Bethornat itu mendapat jawatan kerajaan, dan ada yang menjadi menteri atau mempengerusikan agensi kerajaan, dia mungkin lantik pegawainya dari kalangan pasukannya dan bukan dari akar umbi yang berkelayakan.
Kemungkinan-kemungkinan ini tidak akan difikirkan oleh pucuk pimpinan ketika mengatur penempatan calon-calon untuk dipertandingkan dalam PRU.
Bersama ketua-ketua tertinggi parti di depan carta dan peta kawasan Parlimen negara, maka keputusan siapakah yang akan menjadi calon dibuat melalui suatu perbincangan panjang yang rumit dalam jangka waktu singkat.
Ada kawasan yang mudah untuk ditentukan tetapi terdapat tempat-tempat yang sukar hinggakan keputusannya hanya dapat dibuat pada detik-detik akhir sebelum penamaan calon.


Covid-19 ubah peranan wanita dalam pertumbuhan ekonomi Malaysia

Shelly Mohamed dan Suria Mahmood sama-sama berpendidikan, kedua-dua mereka menjadi golongan profesional pada usia 40-an, berkahwin dengan anak-anak di penghujung usia remaja.Mereka berdua, sama seperti ribuan wanita Malaysia lain yang bekerja, menyaksikan kehidupan terganggu disebabkan pandemik Covid-19. Kedua-dua mereka bekerja dari rumah sejak tujuh bulan lepas.Mereka bagaimanapun memberitahu MalaysiaNow, kesan berbeza bagi setiap dari mereka.Shelly, pengurus pemasaran sebuah syarikat berkait kerajaan, boleh menyesuaikan diri dengan baik bekerja dari rumah. Ketika suaminya seorang usahawan menguruskan pembelian barang runcit, Shelly mencari masa untuk menyertai beberapa mesyuarat menggunakan Zoom dengan rakan sekerja, menghadiri webinar dan melakukan senaman di rumah melalui kelas maya.Suria, pakar ekuiti teknologi pula selalu keletihan. Suaminya seorang pegawai bank tidak berperanan secara aktif dalam kehidupan rumah tangga mereka. Suaminya tidak memasak, membersihkan rumah, pergi membeli barang runcit ataupun membantu dalam soal membesarkan anak-anak. Suria berterus terang punca keletihannya adalah di rumah, dan bukan dengan majikannya.Pandemik itu secara tidak sengaja mencetuskan kembali banyak isu yang sudah lama diketepikan.Tempat kerja pasca pandemik akan berubah persekitarannya menjadi majoriti lelaki disebabkan satu alasan mudah, apabila kerja di pejabat terhad, wanita dianggap patut berada di rumah memegang batang mop di sebelah tangan sambil mendukung anak.Hujahnya, dalam satu laporan LeanIn.org yang dikeluarkan minggu lepas, ketika keadaan pandemik terus berlanjutan dengan harapan tipis akan berakhir, ia menguatkan lagi idea wanita melakukan kerja menggunakan komputer riba di meja dapur, ketika periuk mendidih dan anak yang bongsu bertanyakan bila ayahnya akan pulang.Bahaya lain adalah majikan sekali lagi akan melihat wanita sebagai “beban” kerana mereka perlu mengambil cuti untuk bersalin dan menguruskan hal-hal keluarga.Keadaan pandemik itu secara tidak sengaja mencetuskan kembali banyak isu yang sepatutnya sudah lama dilupakan.Profesor Pengajian Gender Universiti Malaya Shanthi Thambiah, memberi amaran mengenai kesan riak jangka panjang terhadap pertumbuhan ekonomi dan penjanaan kekayaan jika penggubal dasar Malaysia menutup mata terhadap fenomena berkaitan pandemik ini.“Wanita Malaysia merangkumi 55% tenaga kerja,” katanya kepada MalaysiaNow.“Selama beberapa dekad, penyertaan wanita dalam tenaga kerja tersekat pada 45-48% sehinggalah pihak kerajaan sedar mengenai kepentingan wanita sebagai peserta dalam tenaga kerja.”Penyertaan itu bukan soal upah yang kecil.Menurut satu analisis IMF, dari tahun 2001 hingga 2008 pekerja wanita menyumbang hanya 4% kepada pertumbuhan ekonomi Malaysia, tetapi dari tahun 2011 hingga 2016 angka tersebut melonjak menjadi 11%.Secara ringkas, sehingga pandemik, wanita dalam guna tenaga kerja memainkan peranan penting dalam aktviti ekonomi dan penjanaan kekayaan di Malaysia, dan jika pembuat dasar gagal melihatnya selepas berakhirnya pandemik, kelemahan mungkin tidak terhad kepada ekonomi yang perlahan untuk pulih kembali.Sumbangan wanita secara keseluruhan bukan sekadar untuk memenuhi sebahagian besar tenaga kerja murah di Malaysia, apa yang pasti ia merupakan sebahagian daripada daya tarikan syarikat asing untuk mendirikan kilang di sini.“Wanita bukan homogen,” kata Shanthi. “Wanita dalam sektor formal dan perkhidmatan awam banyak keistimewaan. Wanita dalam sektor tidak formal yang hilang pekerjaan ketika pandemik ditolak ke peranan rumah tangga untuk melakukan kerja-kerja rumah dan penjagaan.”Shanthi menekankan tanggungjawab untuk memastikan anak-anak yang berada di rumah ketika pandemik bagi mendapat pendidikan, adalah wanita, tanpa mengira jenis pekerjaan mereka.“Semakin berpendidikan seseorang wanita itu, semakin banyak tekanan untuk memastikan anak-anaknya tidak hanya belajar tetapi juga berjaya,” katanya.Oleh itu, jika anak-anak yang dibesarkan ketika pandemik terhalang pembelajaran mereka disebabkan ayah tidak membantu ibu-ibu yang kepenatan bekerja di rumah, kita mungkin akan melihat generasi lepasan sekolah tidak berpengetahuan untuk menyumbang kepada pertumbuhan masa depan Malaysia.“Ini adalah fenomena kelas pertengahan,” kata Shanthi kepada MalaysiaNow, “tetapi dalam setiap krisis ekonomi, termasuk krisis kewangan Asia 1997, kita melihat pemberhentian pekerja wanita jauh lebih tinggi daripada lelaki, kerana masyarakat masih melihat lelaki sebagai penyedia utama.”Keadaan pandemik, katanya meningkatkan lagi ketidaksamaan itu.


Mahkamah perintah sekutu Jho Low, Eric Tan bayar RM68 juta cukai pendapatan

Mahkamah Tinggi hari ini memerintahkan Eric Tan Kim Loong yang didakwa sebagai sekutu ahli perniagaan dalam buruan Low Taek Jho atau Jho Low, membayar cukai pendapatan RM67,996,891.87 kepada kerajaan Malaysia selepas gagal memasukkan kehadiran dalam saman difailkan kerajaan melalui Lembaga Hasil Dalam Negeri (LHDN).Perintah itu dikeluarkan timbalan pendaftar Farah Shuhada Ramli semasa pengurusan kes di hadapannya.Berdasarkan semakan dalam sistem mahkamah (e-filing), Tan juga diperintah membayar faedah pada kadar 5% setahun dari tarikh penghakiman sehingga tarikh realisasi dan kos sebanyak RM2,000 kepada kerajaan selaku plaintif.Menurut perakuan ketidakhadiran difailkan LHDN pada 6 April 2021, suatu afidavit penyampaian writ saman dan penyataan tuntutan bertarikh 15 Januari lepas kepada Tan telah diserahkan secara penyampaian ganti melalui pengiklanan di akhbar Berita Harian pada 30 Mac 2021 dan penampalan di premis beralamat di Taman Pusat Kepong, Kuala Lumpur, pada 29 Mac 2021.“Maka dengan ini diperakui bahawa tiada kehadiran telah dimasukkan untuk Tan,” menurut perakuan kehadiran itu.Kerajaan Malaysia selaku plaintif memfailkan writ saman dan pernyataan tuntutan melalui LHDN pada 15 Januari lepas di Mahkamah Tinggi Kuala Lumpur dengan menamakan Tan, 43, sebagai defendan menuntutnya membayar tunggakan cukai berjumlah RM67,996,891.87 bagi tahun taksiran 2010 hingga 2013.


15% ibu bapa di Sarawak tidak setuju vaksin kanak-kanak

Sebanyak 15% daripada 40 ribu responden dalam kalangan ibu bapa di Sarawak tidak bersetuju dengan Program Imunisasi Covid-19 untuk Kanak-kanak (PICKids).Timbalan Ketua Menteri Douglas Uggah Embas berkata hasil tinjauan Jabatan Kesihatan Negeri (JKN) Sarawak dari 26 hingga 31 Januari itu mendapati sebanyak 59.7% peratus sangat bersetuju manakala 25.3% tidak pasti.Beliau berkata antara sebab utama responden tidak setuju atau tidak pasti adalah kerana kerisauan berkenaan komplikasi yang bakal berlaku selepas mengambil vaksin.“Ada juga yang risau berkenaan keselamatan vaksin dan mahu memilih jenis vaksin yang diberikan,” katanya yang juga Pengerusi Jawatankuasa Pengurusan Bencana Negeri (JPBN) kepada pemberita selepas majlis pelancaran PICKids peringkat Sarawak di Hospital Umum Sarawak (HUS) hari ini.Semalam, Menteri Kesihatan Khairy Jamaluddin berkata sebanyak 517,107 kanak-kanak berumur lima hingga 11 tahun di negara ini telah didaftarkan oleh ibu bapa mereka untuk menerima vaksin Pfizer Covid-19 setakat 1 Februari.Menurutnya, angka itu merangkumi kira-kira 15% daripada jumlah keseluruhan kohort 3.6 juta kanak-kanak.Sementara itu, Uggah berkata 272,500 orang kanak-kanak berumur 5 hingga kurang 11 tahun di Sarawak yang layak untuk PICKids.“Kita menyasarkan 70% kanak-kanak yang layak dan dalam sistem pendidikan dapat diberikan dos pertama vaksin Pfizer dalam tempoh 2 bulan dari sekarang,” katanya.


Kes baru, kematian akibat Covid-19 meningkat

Bilangan kes baru Covid-19 meningkat 0.8% kepada 28,554 kes pada minggu epidemiologi ke-31 (ME 31/2022) dari 31 Julai hingga 6 Ogos, meliputi 28,499 kes tempatan dan 55 kes import.
Ketua Pengarah Kesihatan Dr Noor Hisham Abdullah berkata untuk tempoh sama, kes kematian pula meningkat kepada 60 kes berbanding 49 kes minggu sebelumnya, iaitu peningkatan sebanyak 22.4%.
“Bilangan kes sembuh pada ME 31/2022 menurun sebanyak 7.2% iaitu 30,837 kes kepada 28,604 kes.
“Purata kes aktif setiap hari bagi ME 31/2022 adalah 45,941 iaitu terdapat penurunan sebanyak 2.6% berbanding minggu sebelumnya,” katanya dalam kenyataan situasi semasa jangkitan Covid-19, hari ini.
Sementara itu, jumlah kemasukan pesakit Covid-19 ke hospital dan pusat kuarantin dan rawatan Covid-19 (PKRC) awam bagi setiap 100,000 penduduk kekal sebanyak 12 orang bagi ME31/2022.
Dr Noor Hisham berkata pengisian katil unit rawatan rapi (ICU) kekal 14%, katil PKRC menurun sebanyak 2% manakala meningkat sebanyak 2% untuk katil bukan kritikal.
Selain itu, peratusan pesakit Covid-19 yang memerlukan alat bantuan pernafasan (ABP) meningkat sebanyak 0.1% pada ME 31/2022 berbanding ME30/2022.
Beliau berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara pula menunjukkan sedikit penurunan.
“Bilangan kedatangan pesakit ke CAC menurun sebanyak 1.7%, kes baru yang menjalani pemantauan di rumah menurun sebanyak 1.5% manakala kes yang dirujuk CAC ke PKRC dan hospital menurun sebanyak 20.9%,” katanya.


Khalid Ibrahim masih dirawat di hospital, nafi berita meninggal dunia

Bekas menteri besar Selangor Abdul Khalid Ibrahim masih dirawat di hospital di Kuala Lumpur dan berita mengenai kematian beliau adalah tidak benar.
Menerusi hantaran di Facebooknya malam ini menafikan maklumat tular yang mendakwa bekas menteri besar Selangor itu meninggal dunia.
“Justeru, berita yang tersebar deras awal malam ini bahawa Tan Sri Abdul Khalid Ibrahim telah meninggal dunia adalah tidak benar.
“Mohon dihentikan sebarang sebaran berita tidak benar bagi menjaga sensitiviti keluarga yang sememangnya sedang berhadapan dengan situasi sukar. Marilah sama-sama kita berdoa kepada Allah SWT agar dipermudahkan urusan buat Abdul Khalid Ibrahim,” demikian menurut kenyataan itu.